मराठी बॉक्स क्रिकेट लीग सिझन 3 मधील “डॅशिंग मुंबई” संघाचा दमदार जर्सी लॉन्च सोहळा मुंबईतील एका शानदार हॉटेल मध्ये बुधवारी पार पडला . या कार्यक्रमास टीम चे मुंबई फ्रंचैजि मालक प्रथमेश कोळंंबकर , प्रतिक जाधव आणि गौरांग खानविलकर यांच्या सोबत टिमचे कॅप्टन संगीतकार अजित परब , निर्माता जितेंद्र ठाकरे , अभिनेता सुयश टिळक , माधव देवचक्के , सर्वेश परब , सिद्धांत मुळे अभिनेत्री दीप्ती देवी या प्रमुख टीम मेंबर समवेत विशेष अतिथि म्हणून उद्योजक व मनसे चे युवा नेते आदित्य शिरोडकर , कलानिधी चे सरचिटणीस सुशांत शेलार आदि मान्यवर उपस्थित होते . आदित्य शिरोडकर यांनी डैशिंग मुंबई टीम ला विजयासाठी शुभेच्छा दिल्या . तसेच त्यानी या उपक्रमाचे देखील कौतुक केले . जितेंद्र ठाकरे यांनी मराठी बॉक्स क्रिकेट लीग ज्यांचा मार्गदर्शनामुळे प्रत्यक्षात अवतरली असे महाराष्ट्र कलानिधी चे संस्थापक आमदार नितेशजी राणे यांचे व सर्व कलाकारांना एकत्र घेऊन येणाऱ्या सुशांत शेलार यांचे विशेष आभार मानले . टीम चे कॅप्टन अजित परब यांनी शिवाजी राजे भोसले बोलतोय चित्रपटातील ओ राजे . . हे गाणे एकवून टीम ला प्रोत्साहित केले . गतवर्षी उपांत्य फेरी पर्यंत पोहोचलेली डॅशिंग मुंबई टीम यावर्षी अंतिम’फेरीत पोहचते का याबाबत उत्सुकता आहे . यंदा ४ ते ६ मे दरम्यान कोल्हापूरच्या शाहू स्टेडीयम येथे मराठी बॉक्स क्रिकेट लीग सीजन ३ चे सामने पहिल्यांदाच प्रेक्षकांच्या उपस्थितीत खेळले जाणार आहेत .


मराठी चित्रपटसृष्टीची आघाडीची अभिनेत्री सोनाली कुलकर्णी सध्या तिच्या आगामी चित्रपटाच्या चित्रिकरणामध्ये व्यग्र आहे . सोनाली नेहमीच सोशल मीडियावर सक्रिय असते . त्यामुळे ती नेमकी कुठे आहे आणि काय करते याची माहिती तिच्या चाहत्यांना मिळत असते . कर्नाटक इथल्या हम्पी येथील निसर्गरम्य परिसरात सध्या सोनाली शुटिंग करत आहे . तिने तिच्या ट्विटर अकाऊंटवरुन तिथले फोटोही शेअर केले आहेत . निळभोर आकाश आणि हिरवेगार शेत तिने या फोटोमध्ये दाखवले आहे . मराठी चित्रपट सादरीकरणाची आणि विषयाची चौकट मोडून नव्या वळणावर येऊन पोहोचला आहे . नवीन प्रेक्षणीय लोकेशन्स आणि त्या अनुषंगाने कथानकाची मांडणी हे मराठी चित्रपटाचे वैशिष्ट्य अधोरेखित होऊ लागले आहे . याच कारणासाठी दिग्दर्शक प्रकाश कुंटे त्यांचा आगामी चित्रपट हंपीच्या वाटेवर घेऊन गेले आहेत . कर्नाटकातील ऐतिहासिक हंपी इथे चित्रीकरणास नुकतीच सुरुवात झालेल्या या चित्रपटाचे नाव ठरविणे अद्याप बाकी आहे . प्रकाश कुंटे यांनी दिग्दर्शित केलेल्या ‘कॉफी आणि बरंच काही’ आणि ‘अँड जरा हटके’ या चित्रपटांना प्रेक्षकांच्या पसंतीची पावती मिळाली होती , तसंच या चित्रपटांचं अनेक पातळींवर कौतुकदेखील झालं होतं . हम्पी येथे चित्रीत होत असलेला त्यांचा आगामी चित्रपट एका मुलीचा भावनिक प्रवास या आशयसूत्रावर बेतला आहे . चित्रपटाबाबतचे बाकी तपशील येणाऱ्या काळात जाहीर करण्यात येणार असल्याचे समजते . ‘चित्रीकरणासाठी तीच - तीच लोकेशन घेण्यापेक्षा नवा परिसर दाखवणं मला आवश्यक वाटतं . या चित्रपटाचं कथानक हम्पीमध्येच घडतं . त्यामुळे मला चित्रीकरणासाठी हम्पीचाच विचार करावा लागला . हम्पी या ठिकाणाला ऐतिहासिक संदर्भ तर आहेच तसंच हे ठिकाण कथानकाचा एक भाग आहे . त्यामुळे प्रेक्षकांना नक्कीच एक वेगळं कथानक पाहायला मिळेल , ’ असं दिग्दर्शक प्रकाश कुंटे यांनी सांगितले . चित्रपटात सोनाली कुलकर्णी , प्राजक्ता माळी , प्रियदर्शन जाधव , ललित प्रभाकर अशी उत्तम स्टारकास्ट पहायला मिळेल . अमलेंदु चौधरी सिनेमॅटोग्राफर असून , चित्रपटाची निर्मिती ‘स्वरूप समर्थ एंटरटेन्मेन्ट’च्या योगेश निवृत्ती भालेराव करत आहेत .


‘पॉकेमन’ हे सर्वात लोकप्रिय कार्टुन , त्यानंतर याच कार्टुनवर आधारित मोबाईल गेमही आला . या गेमनं तर अक्षरशः तरुणाईला वेड लावलं होतं . आता याच पॉकेमनवर आधारित चित्रपटही लवकर येणार आहे . वॉर्नर ब्रदर्स पिक्चरनं ‘डिटेक्टीव्ह पिकाचू’चा ट्रेलर लाँच केला आहे . आतापर्यंत कार्टुनमध्ये पाहिलेला अॅशचा लाडका पिकाचू या चित्रपटात हेरच्या भूमिकेत दिसणार आहे . पॉकेमनमधलं पिवळ्या रंगाचं पिकाचू हे कॅरेक्टर सर्वांच्याच आवडीचं त्यामुळे ‘डिटेक्टीव्ह पिकाचू’मध्ये हाच लोकप्रिय पिकाचू नायकाच्या भूमिकेत दिसणार आहे . याव्यतिरिक्तही मूळ पॉकेमन सीरिजमधले अनेक पॉकेमन या चित्रपटातून पाहता येणार आहे . ‘डिटेक्टीव्ह पिकाचू’ची कथा ही टीम गुडमन या पॉकेमन ट्रेनर भोवती फिरते . पेशानं हेर असलेले टीमचे वडील कार अपघातानंतर अचानक नाहिसे होतात . त्यांचा शोध घेत टीम एका शहरात येतो आणि इथेच त्याची भेट पिकाचूशी होते . हे दोघंही एकत्र येत टीमच्या वडिलांचा शोध घेतात साधरण या कथेवर ‘डिटेक्टीव्ह पिकाचू’आधारलेला आहे . लोकप्रिय अभिनेता रायन रेनॉल्ड यांनी पिकाचूला आवाज दिला आहे . तर रॉब लेटरमननं या चित्रपटांच्या दिग्दर्शनाची धुरा सांभाळली असून जस्टीस स्मिथ टीमच्या भूमिकेत आहे .


गेल्या काही दिवसांपासून # MeTooची सर्वत्र चर्चा सुरु आहे . या संदर्भात BCCIचे मुख्य कार्यकारी अधिकारी ( CEO ) राहुल जोहरी यांच्यावर महिला पत्रकाराने लैंगिक अत्याचाराचे आरोप केले होते . परिणामी सिंगापूर येथे होणाऱ्या ICCच्या कार्यकारी अधिकाऱ्यांच्या बैठकीला राहुल जोहरी यांनी न जाण्याचे आदेश प्रशासकीय समितीने जोहरी यांना दिले आहेत . ऑलिम्पिक स्पर्धांमध्ये क्रिकेट या खेळाचा समावेश करण्याबाबत या बैठकीत चर्चा करण्यात येणार आहे . त्यामुळे या बैठकीत मंडळाचे कार्यकारी सचिव अमिताभ चौधरी हे BCCIचे प्रतिनिधित्व करणार आहेत . बॉलिवूडमधील काही जुनी प्रकरणे # MeToo मुळे पुढे आली आहेत . त्यानंतर मागच्या आठवड्याभरात हे वादळ क्रिकेट विश्वात आले . पण भारतीय क्रिकेट यापासून दूर होते . परंतु २ दिवसांपूर्वी भारतीय क्रिकेटमध्येही # MeTooच्या वादळाने शिरकाव केला आणि BCCIचे मुख्य कार्यकारी अधिकारी ( CEO ) राहुल जोहरी यांना त्याचा फटका बसला . एका महिला पत्रकाराने त्यांच्यावर लैंगिक अत्याचाराचे आरोप केले आहेत . @ PedestrianPoet या ट्विटर अकाऊंटवरून करण्यात आलेल्या ट्विटमध्ये ‘मीडिया क्षेत्रातील काही बड्या लोकांच्या नावांचा समावेश असलेले इ - मेल माझ्याकडे आहेत . पण पीडित महिलेने सगळ्यांची नावे न घेण्याची विनंती केली आहे . राहुल जोहरी . तुमची वेळ संपली . # MeToo’ अशी पोस्ट केली आहे . त्यामुळे जोहरी यांना ICCच्या बैठकीला जाण्यास नकार देण्यात आला आहे .


हेपॅटिटिस सी संसर्गामुळे देशात १२ दशलक्ष लोकांना यकृताचे विकार होतात , या संसर्गाबाबत अद्याप पुरेसे संशोधन झालेले नाही , असे इंडियन सोसायटी ऑफ क्लिनिकल रिसर्च या संस्थेने म्हटले आहे . हिपॅटिटिसचे ए , बी , सी , डी , ई असे प्रकार असतात . त्यातील तीन प्रकारच्या संसर्गात सध्या कुठलाही उपाय नाही , असे आयएससीआर या संस्थेच्या अध्यक्षा सुनीला थत्ते यांनी सांगितले . हेपॅटिटिसचे काही प्रकार घातक व जीवघेणे आहेत . त्याबाबत वैद्यकीय क्षेत्रात पुरेसे संशोधन झालेले नाही . त्यावर फार कमी उपचार प्रभावीपणे काम करतात व ते सहनीय व परवडणारे असले पाहिजेत असे त्या म्हणाल्या . जगातील १७ टक्के लोकसंख्या भारतात असून जगातील या रोगाचे वीस टक्के प्रमाण भारतात आहे , पण जगातील केवळ १ . ४ टक्के वैद्यकीय चाचण्या भारतात होतात अशी स्थिती आहे . जगाच्या इतर भागांत जेवढय़ा वैद्यकीय चाचण्या या रोगावर होतात त्या तुलनेत भारताचे प्रमाण फार कमी आहे . यात जागतिक चाचण्यांत भारताने क्रमांक एकवर असावे असे आमचे म्हणणे नाही , पण या रोगाचे प्रमाण भारतात वाढत आहे त्या तुलनेत चाचण्या होणे गरजेचे आहे . कारण लोकांच्या आरोग्य गरजा फार आहेत . ज्या लोकांमध्ये यकृताला या विषाणूची लागण झाली आहे त्यांची संख्या जास्त असून त्यांना सुरक्षित , प्रभावी वैद्यकीय उपाययोजना मिळणे हा त्यांचा अधिकार आहे . जागतिक हिपॅटिटिस दिन २८ जुलैला साजरा झाला . त्यात जागतिक आरोग्य संघटनेने या रोगाचा प्रसार २०३० पर्यंत पूर्णपणे कमी करण्याचे उद्दिष्ट ठेवले आहे . नवीन सहन करता येण्यासारखी उपचारपद्धती व औषधे शोधून काढणे गरजेचे आहे . भारतात हेपॅटिटिस बी व सी यांची लागण जास्त प्रमाणात झाली आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


कमी झोप येणे , झोपेमध्ये वारंवार अडथळे निर्माण होणे ही स्मृतिभ्रंश आजार होण्याची लक्षणे असू शकतात , असे एका अभ्यासामध्ये म्हटले आहे . झोपेमध्ये वारंवार येणारे अडथळे आणि स्मृतिभ्रंश आजाराबाबतचे जैविक मार्कर यांचा परस्पर संबंध असल्याचे संशोधकांना आढळून आले . त्यांना परस्पर संबंध असल्याचे मेंदूतील स्पायनल फ्लुइडमध्ये आढळून आले . झोपेमध्ये वारंवार अडथळे येणे यामुळे अनेक मार्गानी स्मृतिभ्रंश आजाराची वाढ होत असल्याचे मागील अभ्यासामध्ये दिसून आले होते , असे अमेरिकेतील विस्कॉनिन्स - मॅडिसन विद्यापीठाचे बारबारा बी बेंडलीन यांनी म्हटले आहे . झोपेमध्ये आलेला वारंवार अडथळा अथवा कमी झोप यामुळे अॅमेलॉइड प्लाक वाढवतो . त्यामुळे झोपेमध्ये होणाऱ्या क्रियेवर परिणाम होतो . आमच्या अभ्यासामध्ये फक्त अॅमेलॉइडकडे न पाहता इतर जैविक मार्कर , स्पायनल फ्लुइडकडे लक्ष देण्यात आले होते , असे त्यांनी सांगितले . संशोधकांनी सरासरी ६३ वयाच्या १०१ लोकांच्या स्मृतिक्षमतेचा अभ्यास केला . यामध्ये त्यांच्यामध्ये विकसित होत असलेल्या स्मृतिभ्रंश आजाराचा विचार करण्यात आला . सहभागी लोकांच्या झोपेचा दर्जा प्रथम तपासण्यात आला . त्यांना स्मृतिभ्रंश आजारासाठी जैविक मार्कर असणारे स्पायनल फ्लुइड तपासणी करून देण्यात आले . ज्या लोकांची झोप अतिशय खराब दर्जाची होती , ज्या लोकांना झोप घेताना समस्या निर्माण होत होती आणि जे लोक दुपारी झोप घेत होते , त्यांच्यामध्ये स्मृतिभ्रंश आजाराची लक्षणे आढळून आली . लोकांनी ताणतणाव न घेता पुरेशी झोप घेतल्यास स्मृतिभ्रंश आजार दूर होण्यास मदत होते , असे संशोधकांनी सांगितले . स्मृतिभ्रंश आजार दूर करण्यासाठी उच्च प्रतीचा आहार घेण्याची आवश्यकता असून जीवनसत्त्वे , खनिजे देणारे पदार्थ खाणे आवश्यक आहे . ब्लूबेरी , अंडी , आले , ओट , काजू यांसारखी फळे खाल्ल्यास स्मृतिभ्रंश आजार दूर होण्यास मदत होते .


सुभाष घई हा ऐंशी नव्वदच्या दशकातील शोमन दिग्दर्शक . मसालेदार मनोरंजनात गीत संगीताचे दृश्य सौंदर्य हे त्याचे वैशिष्ट्य . अनेकदा तरी दिग्दर्शक गाण्याच्या चित्रीकरणाची जबाबदारी नृत्य दिग्दर्शकाकडे सोपवतात . पण सुभाष घई त्याला अपवाद . “ताल ” ( १९९९ ) च्या फिल्मीस्तान स्टुडिओतील चित्रीकरणाच्या वेळेस तेच पाह्यला मिळाले . अनिल कपूर व ऐश्वर्या राॅय आणि इतर यांच्यावर “रमता जोगी” या गाण्याच्या चित्रीकरणात शामक दावर सूचना देत असतानाच घईदेखिल पडद्यावर हे गाणे कसे दिसेल वा कसे दिसावे यावर विशेषच रस घेतोय ही खास बातमी ठरली … “कालीचरण “ ( १९७६ ) पासूनच घईने गीत संगीत नृत्याच्या रुपेरी सादरीकरणात आपले वैशिष्ट्य जपले . गाण्यासह चित्रपट पुढे जायला हवा हे बहुतेक तो दिग्दर्शक होण्यापूर्वी पटकथाकार होता म्हणून महत्त्वाचे मानत असावा . आणि गाण्यात कलाकार नेमका कसा उपयोगात आणायचा याचे त्याला तो मूळचा अभिनेता असल्याचा परिणाम असावा . “ताल ” चे हेच गाणे तुम्ही काळजीपूर्वक पाहिलेत का ? खरंच पहा . ऐश्वर्याच्या आसपास शाहिद कपूर नृत्य करताना दिसेल . शामक दावरच्या ग्रुपमध्ये होता . अनिल कपूरची भूमिका गोविंदाकडे होती . पण आपल्यावर सहनायकाचा शिक्का बसेल या भीतीने त्याने सोडली . अक्षय खन्नाला ही खूपच मोठी संधी होती . आनंद बक्षींची गाणी व ए . आर . रहमानचे “ताल ” संगीत आजही तेवढेच तजेलदार वाटतेच पण गाण्याचा मुखडा ऐकतानाच त्याचे पडद्यावरचे रुप समोर येतेच याचे श्रेय संकलक निर्माता - निर्देशक सुभाष घईचेच… दिल ए बैचेन वे… दिलीप ठाकूर


जर वैवाहिक जीवनामध्ये काही संघर्ष निर्माण झाला असेल आणि त्यामुळे जर तणाव आला असेल तर तो दूर करण्यासाठी आपले अगदी जवळचे काही खास मित्र आणि कुटुंबातील सदस्यांची आपल्याला मोलाची मदत होऊ शकते , असे एका अभ्यासात म्हटले आहे . सामाजिक क्षेत्रात ओळख असेल तर वैवाहिक संघर्षांमुळे शरीरावर होणारा हानीकारक प्रभाव दूर करण्यासाठी मदत होत असते असे आम्हाला संशोधनात आढळून आले असल्याचे , अमेरिकेच्या ऑस्टिनमधील टेक्सास विद्यापीठाचे लिसा नेफ यांनी म्हटले आहे . तुमच्या वैवाहिक जीवनामध्ये काही वादळे निर्माण होतात त्यावेळी ती दूर करण्यासाठी काही खास मित्र निर्माण करणे महत्त्वाचे आहे , असे त्यांनी म्हटले आहे . समाजामध्ये आपली काही प्रमाणात ओळख असल्यामुळे आरोग्याच्या काही समस्या दूर होण्यास मदत होते . तसेच यामुळे जोडीदारामुळे होणारा ताणही कमी होण्यास मदत होते . संशोधकांनी या अभ्यासासाठी १०५ नवविवाहित जोडप्यांचा अभ्यास केला . त्यांच्या रोजच्या जीवनामध्ये वैवाहिक संघर्ष होता . या जोडप्यांना त्यांच्या घरातील वातावरण आणि तुमचे कुटुंब आणि मित्रांशी असलेले संबंध याबाबत एक प्रश्नावली देण्यात आली होती . सहभागी झालेल्या जोडप्यांची सलग सहा दिवस कोर्टीसॉल चाचणीसाठी लाळ घेण्यात आली . यामध्ये ज्या जोडप्यांचे कौटुंबिक संबंध आणि मित्र परिवार चांगला होता , त्यांना वैवाहिक संघर्षांमध्ये कमी प्रमाणात ताण येत असल्याचे दिसून आले . तर ज्यांच्या घरामध्ये कुटुंबातील सदस्य आणि मित्र कमी होते , त्यांना वैवाहिक संघर्षांमध्ये अधिक ताणतणावाला समोरे जावे लागल्याचे दिसून आले . यामुळे जर वैवाहिक जीवनामध्ये संघर्ष असेल आणि ताणतणावापासून मुक्ती हवी असेल तर घरामध्ये कौटुंबिक सदस्य आणि काही अगदी जवळच्या मित्रांची सोबत आवश्यक असल्याचे संशोधकांनी सांगितले .


श्रीलंका दौऱ्यावर असलेल्या दक्षिण आफ्रिकेच्या संघाला पहिल्याच कसोटीत हार पत्करावी लागली . यानंतर कोलंबो येथे खेळवण्यात येणाऱ्या दुसऱ्या कसोटीतही आफ्रिकेचा संघ चांगलाच अडचणीत सापडला आहे . मात्र आफ्रिकेचा फिरकीपटू केशव महाराजने कसोटी क्रिकेटच्या इतिहासात आपली नोंद केली आहे . केशव महाराजने पहिल्या डावात श्रीलंकेचे तब्बल 9 बळी टिपले . 129 धावा देत केशव महाराजने श्रीलंकेचा अर्धाअधिक संघ माघारी धाडला . या कामगिरीसह केशव महाराज आशिया खंडात सर्वाधिक बळी घेणारा बिगर आशियाई गोलंदाज ठरला आहे . केशवने वेस्ट इंडिजच्या देवेंद्र बिशूला मागे टाकलं आहे . श्रीलंकेने पहिल्या डावात केलेल्या 338 धावांना उत्तर देताना दक्षिण आफ्रिकेचा संघ अवघ्या 124 धावांमध्ये गारद झाला . यानंतर दुसऱ्या डावात श्रीलंकेने 3 गडी गमावत 151 धावांपर्यंत मजल मारली आहे . दुसऱ्या डावातले 2 बळीही केशव महाराजच्याच नावावर जमा झाले आहेत , तर श्रीलंकेचा एक फलंदाज हा धावबाद झाला . दुसऱ्या दिवसाअखेरीस महाराजच्या नावावर 11 बळींची नोंद झालेली आहे . आशियाई खंडात सर्वोत्तम कामगिरी केलेले बिगर आशियाई गोलंदाज – 1 – केशव महाराज : 9/129 ( विरुद्ध श्रीलंका , कोलंबो कसोटी 2018 ) 2 – देवेंद्र बिशू : 8/49 ( विरुद्ध पाकिस्तान , दुबई कसोटी 2016 ) 3 – नेथन लॉयन : 8/50 ( विरुद्ध भारत , बंगळुरु कसोटी 2017 ) 4 – लान्स क्लुसनर : 8/64 ( विरुद्ध भारत , कलकत्ता कसोटी 1996 ) 5 – स्टुअर्ट मॅकगिल : 8/108 ( विरुद्ध बांगलादेश , फतुल्लाह कसोटी 2006 ) 6 – जेसन क्रेझा : 8/215 ( विरुद्ध भारत , नागपूर कसोटी 2008 ) 7 – रे लिंडवॉल : 7/43 ( विरुद्ध भारत , मद्रास कसोटी 1956 ) 8 – जॉन लेव्हर : 7/46 ( विरुद्ध भारत , दिल्ली कसोटी 1976 ) 9 – इयान बोथम : 7/48 ( विरुद्ध भारत , मुंबई कसोटी 1980 ) 10 – हेडली व्हेर्टी : 7/49 ( विरुद्ध भारत , मद्रास कसोटी 1934 )


आंतरराष्ट्रीय क्रिकेट परिषदेच्या ( आयसीसी ) एकदिवसीय संघांच्या क्रमवारीत चौथ्या स्थानावर असलेल्या भारतीय संघाला आपल्या स्थानात सुधारणा करण्यासाठी न्यूझीलंडविरुद्धची मालिका ४ - १ अशा फरकाने जिंकावी लागणार आहे . भारतीय संघ एकदिवसीय क्रमवारीत सध्या ११० गुणांसह चौथ्या तर न्यूझीलंडचा संघ ११३ गुणांसह तिसऱया स्थानावर आहे . त्यामुळे न्यूझीलंडला मागे टाकून आपल्या क्रमवारीत सुधारणा करण्यासाठी भारतीय संघाला पाच एकदिवसीय सामन्यांची मालिका कमीत कमी ४ - १ अशा फरकाने जिंकावी लागणार आहे . येत्या १६ ऑक्टोबरपासून भारत आणि न्यूझीलंड यांच्यात एकदिवसीय मालिकेची सुरूवात होणार आहे . दुसरीकडे न्यूझीलंडचा वेगवान गोलंदाज ट्रेंट बोल्ट गोलंदाजांच्या क्रमवारीत अव्वल स्थानावर आहे . त्याचा न्यूझीलंडच्या संघात समावेश करण्यात आला आहे . त्यामुळे बोल्टचे स्थान अबाधित राहिल असा अंदाज आहे . कारण भारतीय संघाचा सध्याचा सर्वाधिक गुणांचा गोलंदाज आर . अश्विनला या मालिकेसाठी विश्रांती देण्यात आली आहे . फलंदाजांमध्ये विराट कोहली दुसऱया स्थानावर कायम आहे , तर पहिले स्थान द . आफ्रिकेच्या ए . बी . डीव्हिलियर्सकडे आहे . .


बॉलिवूडमध्ये स्ट्रगल करून सुपरस्टार झालेल्या मोजक्या अभिनेत्यांच्या यादीत अक्षय कुमार मोडतो . अफाट संघर्ष आणि अभिनय कौशल्यसोबत काम करताना रिस्क घेण्याची तयारी या सर्व गोष्टींमुळे अक्षयने आपला वेगळा असा एक चाहतावर्ग तयार केला आहे . बॉलिवूडमध्ये खिलाडी कुमार म्हणून प्रसिध्द असलेल्या या अभिनेत्याबाबतच्या काही रंजक गोष्टी जाणून घेऊयात . . १ . लहान असताना अक्षय अतिशय मस्तिखोर मुलगा म्हणून प्रसिध्द होता . अभ्यासात रस नसलेल्या अक्षयला क्रिकेट आणि व्हॉलिबॉलसारख्या खेळात प्राविण्य होते . २ . वयाच्या आठव्या वर्षी त्याने मार्शल आर्ट शिकण्यास सुरुवात केली . मार्शल आर्ट शिकण्यासाठी तो बँकॉकला गेला होता . तर , थायलंडला जाऊन त्याने मौय थायचे प्रशिक्षण घेतले . तेथे त्याने आचारी आणि वेटरचे कामदेखील केले . ३ . ‘जो जिता वही सिकंदर’ चित्रपटातील दीपक तिजोरीच्या भूमिकेसाठी अक्षय कुमारने ऑडिशन दिल्याचे फार कमी लोकांना माहित आहे . परंतु या भूमिकेसाठी त्याला नाकारण्यात आले होते . ४ . अक्षय डब्ल्यूडब्ल्यूईचा फार मोठा चाहता आहे . २०१० साली डब्ल्यूडब्ल्यूईचा सुपरस्टार केनला अक्षयने आपल्या घरी आमंत्रित केले होते . ५ . त्वायकांडोमध्ये त्याने ब्लॅकबेल्ट मिळवला आहे . ६ . ‘स्पेशल २६’ चित्रपट बॉक्स ऑफिसवर अपेक्षेपेक्षा चांगली कामगिरी करेल याबाबतची अनुपम खेरबरोबरची पैज हरल्यावर अक्षयला टेबलावर नृत्य करावे लागले होते . ७ . भारतीय चित्रपटसृष्टीतील अक्षयच्या योगदानासाठी २००८ साली ‘युनिर्व्हसिटी ऑफ विण्डसर’ने त्याला कायद्यातील मानद पदवी देऊन सन्मानित केले . ८ . ९ हा आकडा आपल्यासाठी भाग्यवान असल्याचा अक्षय कुमारचा विश्वास आहे . आयुष्यातील अनेक चांगल्या गोष्टीचा संबंध ९ संख्येशी असल्याचे त्याचे मानणे आहे . त्याच्या मुलांचा जन्म नवव्या महिन्यात म्हणजेच सप्टेंबर महिन्यातील आहे . ९ . नियमित व्यायाम करणारा अक्षय दररोज सकाळी न चुकता मॉर्निंग वॉकला जातो . भारताबाहेर चित्रिकरण करत असताना तो नियमितपणे जिममध्ये जाऊन व्यायाम करतो .


चित्रपटसृष्टीला ‘मायानगरी’ असेही संबोधले जाते . एखादी व्यक्ती या मोहमायेच्या जाळात अडकली तर त्याला बाहेर पडणे कठीण असते . मायानगरीत पाय टाकल्यानंतर जर तुम्ही स्वतःवर नियंत्रण ठेऊ शकलात तर तुम्ही खरे कलाकार म्हणून ओळखले जाता . अगदी छोट्या आणि सामान्य भूमिका करूनही अनपेक्षित प्रसिद्धी मिळवणारे कलाकारही याच चित्रपटसृष्टीने जगाला दिले आहेत . त्यापैकीच एक अभिनेत्री म्हणजे रिचा चढ्ढा . ‘फुकरे’ , ‘मसान’ , ‘गँग्स ऑफ वासेपूर’ , ‘सरबजीत’ , ‘राम लीला’ यांसारख्या एकापेक्षा एक हिट चित्रपटांमध्ये काम करणाऱ्या रिचाने ‘ओय लक्की ! लक्की ओय ! ’ने बॉलिवूडमध्ये पदार्पण केले . इतर अभिनेत्रींप्रमाणे केवळ मुख्य भूमिका करण्यावरच लक्ष केंद्रित न करता चित्रपटाच्या कथेला महत्त्व देणाऱ्या रिचाने नुकतीच ‘इंडियन एक्स्प्रेस’ या वेबसाइटला मुलाखत दिली . वाचा : किसिंगच्या सीननंतर इम्रान विद्याला विचारायचा ‘हा’ प्रश्न अनेकदा इतरांच्या मताप्रमाणे वागल्यामुळे रिचाला काही चित्रपटांना मुकावे लागले . मी अगदी सरळ आणि कोणताही बनाव न करणारी मुलगी असल्याचे सांगत ती म्हणाली , सुरुवातीला मी भाबडी होते . त्यामुळे ‘अमुक चित्रपटातील भूमिका चांगली नाही त्यामुळे तो तू करू नको’ , असं काहीही सांगितल्यावर मी चित्रपट नाकारत होते . ‘फुकरे’च्या वेळीही असेच घडले . या चित्रपटातील भूमिका खूप छोटी आहे . त्यामुळे तू त्यात काम करू नकोस , असे मला सांगण्यात आले . पण , नंतर ती एक उत्तम आणि महत्त्वाची भूमिका असल्याचे माझ्या लक्षात आले . त्याचसोबत , मला काम करू नको म्हणून सांगणाऱ्या त्या व्यक्तीची प्रेयसीही त्याच भूमिकेसाठी ऑडिशनला गेल्याचे कळले . असं माझ्यासोबत पाच , सहावेळा घडलंय . हे सगळं इथवरच मर्यादित नाहीये . असे काही अनुभव अभिनेत्रींमुळेसुद्धा येतात . वाचा : ‘गॉसिपला घाबरू नकोस…’ सैफचा साराला सल्ला एखाद्या अभिनेत्रीसोबत आपली मैत्री असेल तर आपण त्यांच्यासोबत बाहेर फिरायला , जेवायला किंवा खरेदीला जातो . त्याचवेळी तुम्ही चित्रपटासाठी काय तयारी करत आहात ते त्या जाणून घेतात आणि निर्मात्यांकडे जाऊन धडकतात . ‘मी तिला भेटले , या चित्रपटात काम करण्याची तिची इच्छा नाही’ , असे सांगून स्वतः ते काम मिळवण्याचा प्रयत्न करतात . त्या इतक्यावरच थांबत नाहीत तर निर्मात्यांसोबत झोपण्याचीही त्यांची तयारी असते . अशा स्त्रियांचा मला प्रचंड राग येतो . यामुळे मला अनेक चित्रपटांना मुकावे लागते .


बॉलिवूडचा बादशहा शाहरुख खान याच्या ‘रईस’ सिनेमाचा ट्रेलर नुकताच प्रदर्शित करण्यात आला . या ट्रेलरच्या शेवटी सनी लिओनीची एक झलकही दिसते . या सिनेमात सनी , झिनत अमान यांच्या ‘लैला ओ लैला’ या गाण्यावर थिरकताना दिसत आहे . शाहरुखसोबत पहिल्यांदा काम करायला मिळाले यामुळे सध्या सनी भलतीच खूश आहे . खरंतर सनीने तिच्या अधिकृत ट्विटर अकाऊंटवरुन या सिनेमाचा ट्रेलर शेअर केला . हा व्हिडिओ शेअर करताना तिने लिहिले की , ‘मनोरंजनाच्या या दुनियेत काही लोक असे असतात , जे तुमचं आयुष्य बदलून टाकतात . धन्यवाद… शाहरुख आणि राहुल ढोलकिया मला एक संधी दिल्याबद्दल . ’ सनीच्या या ट्विटचे शाहरुखनेही फार प्रेमळपणे उत्तर दिले . तो म्हणाला , ‘तू फार सुंदर आहेस . ‘रईस’ सिनेमाचा एक भाग बनण्यासाठी धन्यवाद . नेहमी हसत राहा . ’ दरम्यान , ‘रईस’ हा सिनेमा गुजरातच्या दरियापूरमधील अवैध दारुचा व्यवसाय करणाऱ्या अब्दुल लतीफच्या जीवनावर आधारित आहे . अब्दुल लतीफ हा दाऊच्या जवळचा व्यक्ती होता . छोटे मोठे अवैध धंदे करणारा अब्दुल अंडरवर्ल्डचा डॉन कसा झाला या भोवती सिनेमाचे कथानक फिरताना दिसणार आहे . या सिनेमातील भूमिका उठावदार करण्यासाठी शाहरुख खानने लतीफच्या मुलाचीही भेट घेतली होती . लतिफचा मुलगा मुश्ताक अहमदने शाहरुखला सहकार्य देखील केले . या सिनेमाच्या चर्चेला नव्याने तोंड फुटले ज्यावेळी लतिफच्या मुलाने शाहरुखकडे १० कोटीची मागणी केल्याची माहिती मिळाली होती . मुश्ताकने पैशांची मागणी केल्यानंतर शाहरुखने त्याला भेटण्यास टाळाटाळ केली होती . इंग्रजी वृत्तपत्र ‘डिएनए’ने दिलेल्या वृत्तानुसार , मुश्ताकने शहारुखकडे १० कोटीची मागणी केली होती . तसेच सध्या शाहरुखच्या सिनेमाच्या प्रदर्शनामध्ये अडथळे निर्माण करण्यासाठी मुश्ताक तयारी करत असल्याची देखील चर्चा होती . शाहरुख खान , नवाझुद्दिन सिद्दिकी , माहिरा खान , मोहम्मद झिशान आयुब यांच्या या सिनेमात महत्त्वाच्या भूमिका आहेत . सनीच्या आगामी सिनेमांबद्दल सांगायचे तर , ती सध्या ‘तेरा इंतजार’ या सिनेमाच्या चित्रिकरणामध्ये व्यग्र आहे . या सिनेमात तिच्यासोबत अभिनेता अरबाज खान याची मुख्य भूमिका आहे .


भारतीय महिला हॉकी संघाने सलग तिसऱ्या विजयासह आशिया करंडक हॉकी स्पर्धेत ‘ब’ गटातून अव्वल स्थान पटकावले . साखळीत मंगळवारी झालेल्या अखेरच्या सामन्यात भारतीय संघाने मलेशियाचा २ - ० असा पराभव केला . सिंगापूर , चीन संघावर विजय मिळवून सुरू केलेला धडाका भारतीय महिलांनी तिसऱ्या साम्नयातही कायम राखला . गटात अव्वल स्थान पटकावून उपांत्यपूर्व फेरी गाठताना त्यांनी आजही वर्चस्वपूर्ण खेळ केला . भारताकडून वंदना कटारिया , गुरजित कौर यांनी लागोपाठच्या मिनिटाला ( अनुक्रमे ५४ आणि ५५ ) गोल केले . सामन्याच्या सुरवातीच्या सत्रात दोन्ही संघांनी सावध पवित्रा घेतला होता . मलेशिया अधिक बचावात्मक खेळत असताना भारताने संयम दाखवून नाहक चुका करणे टाळले . पहिले सत्र गोलशून्य बरोबरीतच गेले . त्यातच मलेशियाने दुसऱ्या सत्रात पेनल्टी कॉर्नर मिळवून भारताला पुन्हा नव्याने विचार करण्यास भाग पाडले . त्या वेळी भारताची गोलरक्षक रजनी एतिमाप्रू हिने मलेशियाचा प्रयत्न हाणून पाडला . त्यानंतर दोन्ही संघ सातत्याने पेनल्टी कॉर्नर मिळविण्याच्या प्रयत्नात राहिले . भारताने एक , मलेशियाने दोन कॉर्नर मिळविले . पण , दोन्ही कॉर्नर व्यर्थ ठरले . दुसऱ्या सत्राबरोबर विश्रांतीला सामना गोलशून्य बरोबरीत राहिला . उत्तरार्धात सामन्याच्या तिसऱ्या सत्रात मलेशियाने आणखी एक कॉर्नर मिळविला . मात्र , तो देखील त्यांना साधण्यात अपयश आले . चौथ्या सत्रात मात्र , भारतीय खेळाडूंनी निराशेवर मात केली . लागोपाठच्या मिनिटाला त्यांनी गोल करून २ - ० अशी निर्णायक आघाडी मिळवली . प्रथम ५४व्या मिनिटाला वंदना कटारियाने मैदानी , तर पुढच्याच मिनिटाला गुरजितने कॉर्नरवर गोल केला . त्यानंतर मलेशियाच्या खेळाडूंनी अखेरच्या काही मिनिटात धडाकेबाज खेळ केला . मात्र , त्यांना भारतीय बचाव भेदता आला नाही .


इंदूरच्या होळकर मैदानात श्रीलंकेविरुद्ध दुसऱ्या टी - २० सामन्यात , ४३ चेंडुंमध्ये ११८ धावांची खेळी करणाऱ्या रोहित शर्मावर कौतुकाचा वर्षाव होतोय . विराट कोहलीच्या अनुपस्थितीत भारतीय संघाच्या कर्णधारपदाची जबाबदारी सांभाळणाऱ्या रोहितने भारताला वन - डे मालिकेपाठोपाठ टी - २० मालिकेतही विजय मिळवून दिला आहे . इंदूरच्या टी - २० सामन्यात रोहितने आपल्या शतकी खेळीत १० उत्तुंग षटकार ठोकले . मात्र लहानपणी क्रिकेट खेळताना रोहितला आपल्या याच आक्रमक फलंदाजीमुळे जेलमध्ये जाण्याची पाळी आली होती . निवेदक गौरव कपूर याच्या “Breakfast with Champions” या कार्यक्रमात रोहितने आपल्या लहानपणीच्या आठवणींना उजाळा दिला . अवश्य वाचा – रोहित मला ‘हजबंड हँडबुक’ सोबत तुझे ‘डबल हंड्रेड’ हँडबुकही दे - विराट कोहली माझ्या लहानपणी दिवसभरातला बहुतांश वेळ टीव्हीवर क्रिकेटचे सामने बघण्यामध्ये जायचा . यानंतर शाळेत असताना बराचवेळ मी , माझे भाऊ आणि मित्रपरिवार सोसायटीच्या आवारात क्रिकेट खेळायचो . लहानपणीही सोसायटीत क्रिकेट खेळताना मी अनेक घरांच्या काचा फोडल्या आहेत . माझे शेजारी माझ्या या आक्रमक फलंदाजीने नेहमी त्रस्त असायचे . काही जणांनी कंटाळून पोलिसांत आमच्याविरुद्ध तक्रार केली . त्यानंतर एक दिवस पोलिसांनी घरी येऊन मला सांभाळून क्रिकेट खेळण्यास सांगितलं . यापुढे तुझी तक्रार आली तर तुला जेलमध्ये टाकेन , असा सज्जड दमच मला पोलिसांनी भरला . मात्र त्यानंतरही आम्ही क्रिकेट खेळणं कधीही सोडलं नाही . याव्यतिरीक्त रोहित शर्माने गौरव कपूरने घेतलेल्या मुलाखतीत आपल्या खासगी आणि क्रिकेट कारकिर्दीतले अनेक किस्से सांगितले . बायको रितीकासोबतची पहिली भेट , ड्रेसिंग रुममधली सहकाऱ्यांसोबतची धमाल - मस्ती अशा अनेक खुमासदार आठवणींनी भरलेल्या या एपिसोडला सध्या सोशल मीडियावर चांगलीच पसंती मिळताना दिसतेय .


पत्नीचं नातं आणि जगण्यातला स्ट्रेस यावर भाष्य करणाऱ्या ' डोण्ट वरी बी हॅप्पी ' या नाटकाने मराठी रंगभूमीवर यशस्वी कामगिरी केली आहे . सोनल प्रॉडक्शन्सच्या नंदू कदम निर्मित मिहीर राजदा लिखित आणि अद्वैत दादरकर दिग्दर्शित या नाटकातील उमेश कामत आणि स्पृहा जोशी ही जोडीदेखील प्रेक्षकांमध्ये हिट ठरली असून , अनेक जोडप्यांसाठी हे नाटक कौन्सेलरचे काम करतानादेखील दिसून येत आहे . उमेश - स्पृहाच्या नैसर्गिक अभिनयाने रसिकांना ' हॅप्पी ' करणाऱ्या या नाटकात लवकरच महत्वपूर्ण बदल घडणार आहे . आजच्या पिढीतील नवरा बायकोची कथा मांडणाऱ्या या नाटकातील ' प्रणोती ' एका नव्या रुपात लोकांसमोर येणार आहे . कारण , स्पृहाने गाजवलेल्या या भूमिकेला आता नवा चेहरा मिळणार असून , हा चेहरा नेमका कोणाचा असेल हे सध्या गुपित ठेवण्यात आले आहे . ' डोण्ट वरी बी हॅप्पी ' हे नाटक लवकरच 275 व्या प्रयोगाचा पल्ला गाठणार असून , चांगलं बुकिंग घेत असलेल्या खूप कमी मराठी नाटकांमधील हे नाटक आहे . आजदेखील हे नाटक जोरात चालत असल्यामुळे , नाटकातील हा महत्वपूर्ण बदल नाट्यरसिकांना अचंबित करणारा आहे . याविषयी स्वतः स्पृहा जोशी हिने आपल्या सोशल नेट्वर्किंग साईटवर माहिती दिली . ' डोण्ट वरी बी हॅप्पी ' या नाटकातील माझ्या भूमिकेवर रसिकांनी भरभरून प्रेम केले आहे . मात्र काही इत्तर कमिट्मेंट्समुळे मी या भूमिकेतून बाहेर पडत आहे . मी जरी नसले तरी , या नाटकाचा प्रवास यशस्वीरित्या अखंड चालू राहील असा मला विश्वास आहे . सध्याच्या काळाच्या नजरेतून बदलणारी नवराबायकोच्या नात्याची व्याख्या आणि विचार हा या नाटकाचा केंद्रबिंदू आहे . त्यामुळे हा प्रत्येकांच्या जिव्हाळ्याचा विषय असून , या नाटकाला प्रेक्षकांची अशीच भरभरून साथ लाभो ही सदिच्छा ' . असे तिने सांगितले . आपण एका क्लिकवर ताजे अपडेट्स आपल्या मोबाईलमध्येही मिळवू शकता .


कंगना आणि तिची बहीण गेल्या काही दिवासांपासून अभिनेता हृतिक रोशनवर बरेच आरोप करत आहेत . कंगना आणि हृतिकच्या बहुचर्चित रिलेशनशिपविषयीही बऱ्याच चर्चांनी जोर धरला होता . या सर्व प्रकरणामध्ये हृतिकने मात्र मौन पाळत या गोष्टींकडे दुर्लक्ष करण्याचा प्रयत्न केला . पण , आता त्याने कंगनाला प्रत्युत्तर देत आपली बाजू सर्वांसमोर स्पष्ट केली आहे . गुरुवारी हृतिकने त्याच्या ट्विटर अकाऊंटवरुन चार पानी पत्र प्रसिद्ध करून आपली बाजू मांडली होती . ‘या प्रकरणाशी काही संबंध नसतानाही यात माझं नाव गोवण्यात आलं आहे’ असं हृतिकने पत्रात म्हटले आहे . पण , इथे कंगनाची पावलोपावली पाठराखण करणारी रंगोली पुन्हा एकदा हृतिकला धारेवर धरले . रंगोलीने जवळपास दोन तासांमध्ये दहा - बारा ट्विट करत हृतिकवर बऱ्याच प्रश्नांचा भडिमार केला . तिने या ट्विटध्ये हृतिकला मेंनशनही केलं आहे . रंगोलीने हृतिक आणि कंगनाचा एक जुना फोटो पोस्ट केला . ज्या फोटोमुळेच यापूर्वी बराच वाद झाला होता . तो फोटो पोस्ट करत त्यासोबतच्या ट्विटमध्ये तिने लिहिलं , ‘कंगनासोबत या फोटोमध्ये तूच आहेस ना ? कोण आहे जो स्वतःहून तिच्याविषयी इतकी ओढ दाखवतोय’ . या ट्विटनंतर तिने आणखी एक ट्विट केलं ज्यामध्ये तिने म्हटलं , ‘त्यावेळी तुझी पत्नीही तिथे होती . तर काय झालं ? मला नक्की नाही माहीत पण , त्यावेळी आम्ही सर्वांनी तिच्या अफेअरच्या बऱ्याच चर्चा ऐकल्या होत्या . आता सिद्ध कर की हा मॉर्फिंग केलेला फोटो आहे . ’ रंगोलीने या ट्विट्सद्वारे हृतिकवर थेट शब्दांमध्ये निशाणा साधला . त्यानंतर तिने एका ई - मेलचा स्क्रीनशॉटही पोस्ट केला . जो हृतिकने कंगनाला पाठवला होता . रंगोलीने केलेला हा खुलासा पाहता आता या प्रकरणाला नवं वळण मिळालं आहे . हृतिकने तीन वर्षांमध्ये ३ वकील बदलले . या तीन वर्षांमध्ये त्याचे उद्देशही बदलले असल्याचं तिने या ट्विटमध्ये म्हटलं आहे . त्यामुळे आता हृतिक रंगोलीच्या या आरोपांना काय उत्तर देतो याकडे अनेकांचं लक्ष लागलं आहे . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’


इन्स्टाग्राम हे सध्या सोशल मीडियावर मोठ्या प्रमाणात वापरले जाणारे अॅप्लिकेशन आहे . ही कंपनी फेसबुकच्या मालकीची असून युजर्सच्या सोयीसाठी त्यामध्ये सातत्याने बदल करण्यात येत आहेत . नुकताच कंपनीने १०० कोटी युजर्सचा टप्पा पार केला आहे . त्यावरुनच या अॅप्लिकेशनला असणारी पसंती आपल्या लक्षात येईलच . युट्यूबला टक्कर देण्यासाठी कंपनीने एक नवीन अॅप लाँच केले असून आयजीटीव्ही ( IGTV app ) असं या अॅप्लिकेशनचे नाव आहे . यामुळे इन्स्टाग्रामवर व्हिडियो अपलोड करणे सोपे होणार आहे . इन्स्टावर तब्बल एक तासाचा व्हिडिओ अपलोड करता येऊ शकणार आहे . हे फिचर इन्स्टाग्रामने सॅन फ्रान्सिस्कोमध्ये येथे लाँच केले असून काही वेळातच ते सर्वांसाठी वापरात येईल . याविषयी कंपनीने आपल्या ब्लॉगवर सविस्तर माहिती दिली आहे . स्मार्टफोन युजर ज्या पद्धतीनं फुल स्क्रीन आणि स्क्रीन आडवा करुन व्हिडियो आणू शकतात त्याच पद्धतीने हे अॅप बनवले आहे . हे अॅप्लिकेशन टीव्हीप्रमाणे काम करणार असून ते ओपन करताच व्हिडियो प्ले होईल . विशेष म्हणजे या अॅप्लिकेशनमुळे व्हिडियो सर्च करण्याची आवश्यकता राहणार नाही . यामध्ये आपण इन्स्टाग्रामवर ज्यांना फॉलो करतो त्यांचे व्हिडियो दिसू शकतील . यामुळे आपल्याला विविध गोष्टींचा आनंद लुटता येणार आहे . अॅपच्या खाली फॉर यू , फॉलोविंग , पॉप्युलर आणि कंटिन्यू वॉचिंग हे चार पर्याय दिले आहेत . या व्हिडियोत कमेंट करता येणार असून हे व्हिडियो शेअर करता येणार आहेत . टीव्ही आणि यूट्युबप्रमाणे आयजीटीव्हीमध्ये चॅनेल समाविष्ट आहेत हे अॅप अँड्रॉइड आणि आयओएस मोबाईल युजर्ससाठी वापर करू शकतील .


बॉलिवूड अभिनेता अक्षय कुमार सध्याच्या घडीला एक फॅमिली मॅन असला तरीही चित्रपटसृष्टीत एक वेळ अशी आली होती ज्यावेळी त्याचं नाव विविध अभिनेत्रींसोबत जोडलं गेलं होतं . अभिनेत्री रवीना टंडन सोबत खिलाडी कुमारच्या अफेअरच्या बऱ्याच चर्चा होत्या . ‘मोहरा’ या चित्रपटाच्या चित्रीकरणादरम्यान अक्षय कुमार आणि रवीना टंडन यांच्यात जवळीक निर्माण झाली होती . त्यांच्यातील प्रेमाची चर्चा चित्रपट वर्तुळातही पसरल्याचं पाहायला मिळालं होतं . १९९९ मध्ये एका मासिकाला दिलेल्या मुलाखतीत रवीनाने त्यांच्या रिलेशनशिपविषयी केलेल्या वक्तव्यामुळे अनेकांच्याच भुवया उंचावल्या होत्या . कारण , चित्रीकरणाच्या शेवटच्या दिवशी लग्न करण्याचा विश्वास अक्षयने तिला देऊ केला होता . खिलाडी कुमार आणि रवीना यांचं अफेअर सर्वज्ञात झाल्यानंतर हे दोघंही विवाहबंधनात अडकणार असं अनेकांनाच वाटत होतं . पण , बॉलिवूडच्या या जोडीमध्ये एकाएकी दुरावा आला . ‘खिलाडीयों का खिलाडी’ या चित्रपटाच्या चित्रीकरणादरम्यान अक्षयचं नाव अभिनेत्री रेखासोबत जोडलं गेलं . या चित्रपटातील एका गाण्यावरुन रवीनासोबत अक्षयचं भांडणही झालं होतं . ( त्या गाण्यात खिलाडी कुमारसोबत रेखा यांची काही रोमॅण्टीक दृश्य चित्रीत करण्यात येणार होती . ) वाचा : चित्रपटांच्या सेटवरच जुळल्या या सेलिब्रिटींच्या रेशीमगाठी रेखा आणि अक्षयच्या नावाच्या वाढत्या चर्चा पाहता रवीनासोबतच्या त्याच्या नात्याला तडा गेला . इथे प्रसारमाध्यमांच्या प्रश्नांना उत्तरं देत रेखा - अक्षयने याविषयी बोलण्यास स्पष्ट नकारही दिला होता . या बहुचर्चित प्रेमप्रकरणामध्ये रवीनाने तिच्या आणि अक्षयच्या नात्यात आलेल्या दुाव्यासाठी रेखा यांनाच दोष दिला होता . एका मासिकाला दिलेल्या मुलाखतीत स्पष्ट केल्यानुसार रवीनाने अक्षय - रेखा आणि सुश्मिता सेन यांना एकत्र पाहिलं होतं . मुख्य म्हणजे रवीनाने काही कार्यक्रमांमध्ये सुद्धा तिच्या आणि अक्षयच्या नात्याविषयी वक्तव्य केल्याचं पाहायला मिळालं होतं . अक्षयसोबतच्या नात्याविषयी एका मुलाखतीत रवीना म्हणाली होती , ‘वारंवार विविध अभिनेत्रींसोबत त्याचं नाव जोडलं गेल्यामुळे मला माझ्या एका पत्रकार मित्राने सजग राहण्याचा इशारा दिला होता . पण , प्रत्येकवेळी मी त्याला माफ करेन अशीच त्याची अपेक्षा असायची . जवळपास तीन वर्ष हे असंच सुरु होतं . ’ वाचा : अबब ! इतक्या संपत्तीच्या मालकीण आहेत रेखा


वरुण धवन आणि आलिया भटट् यांच्या मुख्य भूमिका असणाऱ्या ‘बद्रीनाथ की दुल्हनिया’ या चित्रपटातील आणखी एक गाणे प्रेक्षकांच्या भेटीला आले आहे . ‘रोके ना रुके नैना’ असे बोल असणारे हे गाणे गीतकार कुमारने लिहिले असून त्याला अमाल मलिकने संगीतबद्द्ध केले आहे . अरिजित सिंगच्या आवाजातील हे गाणे अनेकांच्या हृदयाला भिडणारे असले तरीही बऱ्याचजणांनी या गाण्याला संमिश्र प्रतिासाद दिला आहे . या गाण्यातील एकंदर दृश्ये पाहता वरुण आणि आलियाच्या नात्यात आलेल्या कठिण प्रसंगांवर गाणे भाष्य करत असल्याचे लक्षात येते . ‘तू जो नजरों के सामने कल होगा नही . . ’ , अशा ओळींनी सुरुवात होणाऱ्या या गाण्याला सध्याचा आघाडीचा गायक अरिजित सिंग याने स्वरबद्ध केले आहे . हे गाणे प्रदर्शित झाल्यानंतर अनेकांनी ‘समझावाँ’ या गाण्यासोबत ‘रोके ना रुके . . ’ची तुलना करण्यास सुरुवात केली . ‘समझावाँ’च्या तुलनेत हे गाणे प्रेक्षकांची दाद मिळविण्यात फारसे यशस्वी ठरलेले नाही असे लक्षात येत आहे . ‘बद्रीनाथ की दुल्हनिया’ या चित्रपटाच्या याआधी प्रदर्शित झालेल्या गाण्यांना पाहता अरिजित सिंगच्या आवाजातील ‘रोके ना रुके…’ हे गाणे चित्रपटाच्या म्युझिकल ट्रीटमध्ये आणखी भार घालत आहे हे मात्र खरे . अभिनेत्री आलिया भट्ट आणि अभिनेता वरुण धवन यांच्या ऑनस्क्रिन केमिस्ट्रीला प्रेक्षकांनी नेहमीच पसंत केले आहे . त्यामुळे या चित्रपटाच्या निमित्ताने पुन्हा एकदा या जोडीची धमाल केमिस्ट्री पाहण्यासाठी प्रेक्षकांमध्ये उस्तुकतेचे वातावरण पाहायला मिळत आहे . ‘बद्रीनाथ की दुल्हनिया’ हा चित्रपट ‘हम्टी शर्मा की दुल्हनिया’ या चित्रपटाचा सिक्वल असल्याचे म्हटले जात आहे . पण , त्याबाबत कोणतेही अधिकृत विधान चित्रपटाशी संलग्न व्यक्तिंनी केलेले नाही . त्यामुळे आता या चित्रपटाचे कथानक नेमके आहे तरी काय हे १० मार्चला चित्रपट प्रदर्शित झाल्यानंतर कळेलच .


रिअॅलिटी शो ‘बिग बॉस १०’ च्या घरात सुरु असलेल्या युद्धामुळे सध्या हा कार्यक्रम चांगलाच गाजत आहे . कधी स्पर्धकांचा उद्धटणा तर कधी सलमानला येणाऱ्या रागामुळे हा शो सध्या फारच गाजतो आहे . सध्या या कार्यक्रमाची वेगळ्याच गोष्टीसाठी चर्चा आहे ती म्हणजे , या कार्यक्रमात सलमानची फसवणुक झाली आहे . असे बोलले जाते की , या फसवणुकीमुळे सलमान एवढा चिडला आहे की कदाचित तो पुढच्या पर्वामध्ये सुत्रसंचालनही करणार नाही . सुत्रांनी दिलेल्या माहितीनुसार , क्रू मेंबर्सनी सलमानने सांगितलेल्या गोष्टींकडे कानाडोळा केला . गेल्या आठवड्यात सलमानने स्पर्धकांसाठी घरचे जेवण पाठवले होते . ‘विकेण्ड का वार’नंतर सलमानने कॅमेरा बंद झाल्यावर स्पर्धकांना त्याने पाठवलेले जेवण कसे होते याबद्दल विचारले . त्याचा हा प्रश्न ऐकून स्पर्धकांना आश्चर्यच वाटले . स्पर्धकांनी सांगितले की , त्यांना जेवण मिळालेच नाही . या प्रकरणामुळे सलमानला फारच राग आला . त्याने नंतर शोच्या निर्मात्यांना विचारले की त्याने पाठवलेले जेवण स्पर्धकांपर्यंत का पोहोचले नाही ? स्पर्धकांपर्यंत जेवण पोहोचले नाही यासाठी तर सलमान रागावला होताच पण त्याचा रागाचा पारा यामुळेही वाढला की स्पर्धकांना जेवण मिळाले नाही हेही त्याला कोणी सांगितले नाही . त्यामुळे सध्या तो निर्मात्यांच्या टीमवर प्रचंड नाराज असल्याचे दिसून येत आहे . टीमच्या अशा वागण्यामुळे कदाचित तो पुढच्या वर्षी या शोचे सुत्रसंचालनही करणार नाही असे वाटते . दरम्यान , ‘बिग बॉस’च्या उपांत्यफेरीत शाहरुख - सलमान यांचे पुन्हा एकदा एकत्र दर्शन होणार आहे . सोशल मीडियावर नुकतेच बिग बॉसच्या घरामधील सलमान - शाहरुखच्या मैत्रीचे रंग दाखविणारा एक व्हिडिओ समोर आला आहे . बिग बॉसच्या घरातील शाहरुखसोबतच्या भेटीतील पहिली झलक सलमानने त्याच्या ट्विटर अकांऊटवरुन शेअर केली आहे . या व्हिडिओमध्ये सलमान खान शाहरुखच्या ‘रईस’ सिनेमातील लोकप्रिय संवाद बोलताना दिसत आहे . शाहरुखचा लोकप्रिय संवाद बोलताना सलमान मध्येच अडखळतो . यावेळी शाहरुख व्यासपीठावर एन्ट्री करतो . लोकप्रिय संवाद तू कसा विसरलास असे तो सलमानला म्हणतो . यावर दिलदार भाईजान आपल्या मैत्रीचा दाखला देतो . शाहरुखचा संवाद त्याच्या तोंडूनच ऐकायलाच चांगला वाटतो असे सांगातना दिसते . यावेळी आपली मैत्री अतुट असल्याचे सांगत ‘सुलतान’ला फक्त मैत्रीच नात जपायला आवडते असे सलमान म्हणाताना दिसत आहे .


बॉलिवूडमध्ये बऱ्याच नव्या चेहऱ्यांना लाँच करणारा अभिनेता सलमान खान आता आणखी एक नवा चेहरा सर्वांच्या भेटीला आणण्यासाठी सज्ज झाला आहे . अभिनेता चंकी पांडेच्या मुलीला म्हणजेच अनन्या पांडेला लाँच करण्यासाठी सलमान सज्ज झाला असल्याचं म्हटलं जात आहे . सूत्रांनी दिलेल्या माहितीनुसार जर सर्व गोष्टी सुरळीत पार पडल्या तर सध्याच्या घडीला बॉलिवूड पदार्पणासाठी सज्ज होणाऱ्या सेलिब्रिटी किड्सच्या यादीत चंकीची लेकही समाविष्ट झाली आहे . ‘हिंदुस्तान टाइम्स’ने प्रसिद्ध केलेल्या वृत्तानुसार अनन्याने नुकतंच तिचं पदवी शिक्षण पूर्ण केलं असून सध्या ती गोव्यामध्ये मित्रमंडळींसह सुट्टीचा आनंद घेत आहे . सुट्टीवरुन परत आल्यानंतर अनन्या सेलिब्रिटी फिटनेस ट्रेनर यास्मिन कराचीवालाच्या मार्गदर्शनाखाली फिटनेस ट्रेनिंगला सुरुवात करणार आहे . त्यासोबतच येत्या काळात ती बॉलिवूड पदार्पणाच्या दृष्टीनेही तयारी करणार आहे . नवोदित कलाकार आणि सलमान खान हे समीकरण काही नवं नाही . गेल्या काही दिवसांपासून हिंदी चित्रपटसृष्टीत पदार्पण केलेल्या काही नवोदित कलाकारांच्या पदार्पणामागे सलमान खानचं नाव जोडलं गेलं होतं . सोनाक्षी सिन्हा , डेझी शाह , सूरज पांचोली या कलाकारांच्या पदार्पणातही सलमानचा सिंहाचा वाटा आहे . त्यामुळे बरेच कलाकार या दबंग अभिनेत्याचे सतत नेहमीच आभार मानत असतात . सध्याच्या घडीला सर्वांच्या मदतीला धावणारा भाईजान सलमान ‘ट्युबलाइट’ या चित्रपटामुळे चर्चेत आला आहे . या चित्रपटाचा ट्रेलर नुकताच प्रदर्शित झाला असून येत्या ईदच्या मुहूर्तावर हा बहुचर्चित चित्रपट प्रेक्षकांच्या भेटीला येणार आहे . वाचाः प्रभासमुळे अनुष्का शेट्टीचे आतापर्यंत लग्न झाले नाही !


कर्नाटकमध्ये सुरु असलेल्या विजय हजारे करंडक स्पर्धेत महाराष्ट्राने पहिल्या सामन्यात बंगालवर ७ गडी राखून मात केली आहे . बंगालने विजयासाठी दिलेलं २९४ धावांचं आव्हान महाराष्ट्राने कर्णधार राहुल त्रिपाठीच्या शतकी खेळीच्या जोरावर पूर्ण केलं . राहुलने सामन्यात नाबाद १२५ धावांची खेळी केली . सामन्यात पहिल्यांदा फलंदाजी करणाऱ्या बंगालने अभिमन्यु इश्वरनच्या शतकाच्या जोरावर २९३ धावांपर्यंत मजल मारली . अभिमन्युने १०३ धावांची खेळी केली , त्याला कर्णधार मनोज तिवारीने ८० धावांची नाबाद खेळी करत चांगली साथ दिली . अवश्य वाचा – BLOG : आशा - निराशेच्या चौकोनात भारतीय क्रिकेट ! ! महाराष्ट्राकडून अनुपम संकलेचा , श्रीकांत मुंढे आणि सत्यजित बच्छाव यांनी प्रत्येकी २ - २ बळी घेतले . बंगालने विजयासाठी दिलेलं आव्हान महाराष्ट्राचा संघ पेलू शकेल की नाही यावर सुरुवातीला शंका निर्माण केली जात होती . मात्र ऋतुराज गायकवाड आणि विजय झोल या महाराष्ट्राच्या सलामीवीरांनी डावाची सुरुवात आक्रमक केली . विशेषकरुन ऋतुराजने काही सुरेख फटके खेळत संघावरच दडपण कमी केलं . मात्र विजय झोल माघारी परतल्यानंतर कर्णधार राहुल त्रिपाठीने सामन्याची सुत्र आपल्याकडे घेत नाबाद शतक झळकवत संघाचा विजय निश्चीत केला . महाराष्ट्राची जमलेली जोडी फोडण्यासाठी बंगालचा कर्णधार मनोज तिवारीने तब्बल ८ गोलंदाजांना संधी दिली मात्र त्याला यामध्ये यश आलं नाही . संक्षिप्त धावफलक – बंगाल : ९ / २९३ , अभिमन्यु इश्वरन १०३ , मनोत तिवारी ८० नाबाद . अनुपम संकलेचा २ / ३९ , सत्यजित बच्छाव २ / ४८ विरुद्ध महाराष्ट्र राहुल त्रिपाठी १२५ नाबाद , ऋतुराज गायकवाड ७७ . सयान घोष १ / ३६ . निकाल – महाराष्ट्र ७ गडी राखून विजयी


भारताचा द्रुतगती गोलंदाज भुवनेश्वरकुमार याने आंतरराष्ट्रीय क्रिकेट क्रमवारीत स्वतःचे सर्वोत्तम स्थान मिळविले आहे . त्याने २२ व्या क्रमांकावर झेप घेतली आहे . नुकत्याच झालेल्या आफ्रिकेविरुद्धच्या कसोटीत त्याने सहा विकेट्स घेतल्या होत्या . भुवनेश्वरकुमारने गोलंदाजीत प्रगती केली असली , तरी त्याचे सहकारी विराट कोहली व चेतेश्वर पुजारा यांची फलंदाजीत घसरण झाली आहे . या दोन्ही खेळाडूंनी पहिल्या कसोटीत सपशेल निराशा केली . फलंदाजीत ऑस्ट्रेलियाच्या स्टीव्ह स्मिथ याने ९४७ गुणांसह प्रथम स्थान राखले आहे . इंग्लंडच्या जो रुट याने दुसऱ्या क्रमांकावर उडी मारली आहे . त्याच्यापाठोपाठ केन विल्यमसन हा तिसऱ्या स्थानावर पोहोचला आहे . आफ्रिकेच्या हाशिम अमला व डीन एल्गार यांची अनुक्रमे १० व्या व १६ व्या स्थानावर घसरण झाली . अब्राहम डीव्हिलिअर्सने तेराव्या स्थानावर झेप घेतली . भारताच्या हार्दिक पंडय़ाने ४९ वे स्थान मिळविले आहे . मुरली विजय , शिखर धवन व रोहित शर्मा हे अनुक्रमे ३० व्या , ३३ व्या व ४४ व्या स्थानावर आहेत . पहिली कसोटी गमावूनही भारताने कसोटी क्रमवारीत अव्वल स्थान राखले आहे .


नुकताच दिल्लीमध्ये ६५ वा राष्ट्रीय चित्रपट पुरस्कार सोहळा पार पडला . या पुरस्कार सोहळ्यात ए . आर . रेहमानला ही राष्ट्रीय पुरस्कार मिळाला . यावेळी त्याला दोन पुरस्कार प्रदान करण्यात आले . रेहमानला पहिला पुरस्कार मॉम सिनेमाच्या पार्श्वसंगीतासाठी मिळाला तर दुसरा पुरस्कार Kaatru Veliyidai सिनेमासाठी सर्वोत्कृष्ट संगीत दिग्दर्शक म्हणून त्याला पुरस्कार मिळाला . जेव्हा राष्ट्रपती रामनाथ कोविंद यांनी रेहमानला दोन्ही पुरस्कार दिले तेव्हा त्यातील एक पुरस्कार त्याच्या हातून निसटला . त्याच्या हातून पुरस्कार पडल्याचे लक्षात येताच केंद्रीय मंत्री स्मृती इराणी आणि राज्यवर्धन सिंह राठोड यांनी तो पुरस्कार उचलला आणि रेहमानच्या हातात दिला . या पुरस्कार सोहळ्याला रेहमानने जांभळ्या रंगाचा कुर्ता आणि काळ्या रंगाची पँट घातली होती . या सोहळ्याला रेहमानची पत्नी सायरा बानोही उपस्थित होती . यावेळी राष्ट्रपतींनी रेहमानच्या संगीताचे भरभरून कौतुक केले . रेहमानने अनेक वर्षांनी मॉम सिनेमाच्या माध्यमातून बॉलिवूड सिनेमाला संगीत दिले होते . दरम्यान , या सोहळ्याला राष्ट्रपती रामनाथ कोविंद अनुपस्थित राहणार असल्यानेच विजेत्या कलाकारांनी पुरस्कार सोहळ्यावर बहिष्कार घालण्याचा निर्णय घेतला होता . याविषयी नाराजी व्यक्त केल्यानंतर मराठी कलाकार प्रसाद ओक आणि मंदार देवस्थळी यांनी हा पुरस्कार अखेर स्वीकारला आहे . माहिती आणि प्रसारण मंत्री स्मृती इराणी यांच्या हस्ते त्यांनी हा पुरस्कार स्वीकारला .


दिवाळी आली की फटाके वाजवण्याचे प्रमाण राज्यात जास्त आहे . सर्वोच्च न्यायालयाने फटाके वाजवण्याच्या वेळेवर बंधन घातले असले तरीही फटाके वाजणारच असा सूर वारंवार आळवताना दिसतो . फटाके वाजवायला मजा येत असली तरीही ते आरोग्यासाठी अतिशय घातक असतात . फटाके आरोग्याला घातक असल्याने ते वाजवू नयेत असा प्रचार मागील अनेक वर्षांपासून होत असला तरीही दिवाळीच्या दरम्यान प्रदुषणामध्ये मोठ्या प्रमाणात वाढ होतेच . याशिवाय फटाक्यांमुळे होणाऱ्या अपघातांमुळे रुग्णालयातील रुग्णांची संख्याही वाढते . फटाक्यामुळे भाजल्याच्या , कर्णदोषाच्या आणि इतरही अनेक समस्या निर्माण झाल्याच्या घटना घडतात . पण फटाक्याच्या आवाजाने हृदयरोग आणि पक्षाघाताचा धोका जास्त असतो असे नुकत्याच करण्यात आलेल्या एका अहवालातून समोर आले आहे . अमेरिकेतील एका मोठ्या रुग्णालयातील डॉक्टरांनी हा अभ्यास केला आहे . सतत मोठ्या आवाजात असणाऱ्या लोकांना हृदयरोग होण्याची शक्यता असते . यामध्ये फटाक्यांबरोबरच विमानतळ आणि महामार्गांचाही समावेश होतो . यामध्ये एकूण ४९९ लोकांचा अभ्यास करण्यात आला . त्यातील ४० जणांना हृदयरोग असल्याचे लक्षात आले . त्यानंतर त्यांची राहण्याची ठिकाणे विचारण्यात आली . त्यावरुन हृदयरोगाचा त्रास असणारे लोक जास्त आवाज असणाऱ्या भागात राहत असल्याचे लक्षात आले . आवाजाचा शरीरावर होणारा परिणाम आणि त्यामुळे वाढणारी हृदयाची धडधड याची निरीक्षणे नोंदविण्यात आली होती . त्यावरुन संशोधकांनी आवाजामुळे आरोग्याच्या गंभीर समस्या उद्भवत असल्याचा निष्कर्ष काढला . यामध्ये साधारणपणे ५० ते ६० वर्षे वयाच्या लोकांचा अभ्यास करण्यात आला . त्यामुळे या वयोगटातील लोकांच्या शरीरावर जास्त आवाजाचा विपरीत परिणाम होत असल्याचे समोर आले आहे . एकूणच दिवाळीत होणारे ध्वनी प्रदूषण लक्षात घेता ज्यांना आवाजाने अस्वस्थता वाढते त्यांनी फारकाळ जास्त आवाज असणाऱ्या ठिकाणी राहू नये असे सांगण्यात आले आहे .


अरुण केदार , भारताचे कॅरम प्रशिक्षक अनुभवी आणि युवा खेळाडूंचा संघामध्ये उत्तम समन्वय असून विश्व अजिंक्यपद स्पर्धेवर भारतच नाव कोरेल , असा विश्वास प्रशिक्षक आणि माजी आंतरराष्ट्रीय कॅरमपटू अरुण केदार यांनी व्यक्त केला . इंग्लंडच्या बर्मिगहॅम शहरात ७ ते ११ नोव्हेंबर या कालावधीमध्ये होणाऱ्या विश्व अजिंक्यपद कॅरम स्पर्धेसाठी भारतीय संघ सज्ज झाला आहे . या स्पर्धेत एकूण १७ देशांचा समावेश असून आशियाई देशांमध्ये अधिक चुरस रंगण्याची शक्यता वर्तवली जात आहे . या स्पध्रेतील आव्हानांविषयी केदार यांच्याशी केलेली खास बातचीत - शंकरा आणि एस . अपूर्वा यांनी यापूर्वी ही स्पर्धा जिंकलेली आहे . आयसीएफ चषक या मानाच्या स्पर्धेचे जेतेपद रियाज अकबर अलीने पटकावले आहे . संदीप देवरुखकर हा राष्ट्रीय विजेता आहे . प्रशांत मोरे हा नवीन चेहरा आंतरराष्ट्रीय स्तरावर दिसत असला तरी चांगल्या कामगिरीमुळे गाजत आहे . महाराष्ट्राबरोबर राष्ट्रीय स्पर्धामध्ये त्याची कामगिरी लक्षणीय ठरली आहे . महिलांमध्ये काजल कुमारीने आंतरराष्ट्रीय स्तरावरील आयसीएफ चषकाबरोबर राष्ट्रीय स्पर्धाही जिंकलेली आहे . आयसीएफ चषकात भारताची कामगिरी नेत्रदीपक झाली होती . त्यामुळे भारताकडून नक्कीच जेतेपदाची आशा करणे चुकीचे ठरणार नाही . भारताला श्रीलंकेकडून कडवी लढत मिळेल . गेल्या वर्षी श्रीलंकेच्या फर्नाडोने जेतेपद पटकावले होते . त्यामुळे त्याच्याकडून भारताच्या पुरुष संघाला चांगली झुंज मिळेल , असे वाटते . पण महिलांमध्ये भारताचा संघ सर्वात सरस आहे . त्यामुळे महिलांचे जेतेपद भारतामध्येच येईल , असा मला पूर्ण विश्वास आहे . भारतामध्ये किंवा आशियामध्ये बोरिक पावडर वापरली जाते . पण जेव्हा स्पर्धा युरोपियन देशांमध्ये होते , तेव्हा ‘पोटॅटो स्टार्च’पावडर वापरली जाते . या पावडरमुळे खेळ अधिक जलद होतो . तुम्ही मारलेला हळुवार फटकाही फार वेगाने जाऊ शकतो . त्यामुळे या पावडरवर खेळताना नियंत्रण असणे फार महत्त्वाचे असते . आम्ही सध्या दररोज सहा तास सराव करत आहोत आणि जवळपास महिन्याभरापासून ‘पोटॅटो स्टार्च’पावडरचा सरावासाठी वापर करत आहोत . यापूर्वी ही पावडर भारतामध्ये सरावासाठी कधी उपलब्ध झाली नव्हती , यावेळी पहिल्यांदाच आम्हाला या पावडरवर सराव करता आला आहे . त्यामुळे या स्पर्धेत खेळणे आम्हाला कठीण जाणार नाही . या स्पर्धेत योगेश परदेशी आणि रश्मी कुमारी हे दोन मातब्बर खेळाडू भारतीय संघात नसले तरी त्यांना विश्व अजिंक्यपद स्पध्रेसाठी थेट प्रवेश देण्यात आला आहे . योगेश आणि रश्मी हे कॅरमपटू सर्वाच्याच परिचयाचे आहेत . आंतरराष्ट्रीय संघटनेने यावेळी पहिल्यांदाच दोन खेळाडूंना थेट प्रवेश देण्याचा निर्णय घेतला आहे . गेल्या वेळी श्रीलंकेच्या खेळाडूने ही स्पर्धा जिंकली असली तरी आंतरराष्ट्रीय स्तरावरील कामगिरी पाहता हा निर्णय घेण्यात आला असावा . या दोन्ही खेळाडूंकडे आंतरराष्ट्रीय स्तराचा दांडगा अनुभव आहे . रश्मी कुमारी ही गतविजेती आहेच . विश्व अजिंक्यपद स्पर्धेत आतापर्यंत भारताची कामगिरी


भारतीय संघाचा कप्तान व धडाकेबाज फलंदाज विराट कोहली वेस्ट इंडिजविरुद्धच्या एकदिवसीय मालिकेत सचिन तेंडुलकरचा विक्रम मोडण्याच्या मार्गावर आहे . वेस्ट इंडिजविरोधात भारत पाच एकदिवसीय सामन्यांची मालिका खेळणार आहे . पहिला सामना 21 ऑक्टोबर रोजी रंगणार आहे . वेस्ट इंडिजविरूद्ध एकदिवसीय सामन्यांमध्ये सचिन तेंडुलकरने 39 सामन्यांमध्ये 52.73च्या सरासरीनं 1573 धावा केल्या आहेत . यामध्ये चार शतकांचा व 11 अर्धशतकांचा समावेश आहे . वेस्ट इंडिजविरुद्ध एकदिवसीय सामन्यांमध्ये सर्वाधिक धावा करण्याचा हा विक्रम सचिनच्या नावावर आहे . विराट कोहलीनं विंडिजविरोधात 27 एक दिवसीय सामन्यांमध्ये 60.30 च्या सरासरीनं 1387 धावा केल्या आहेत . आता त्याला सचिनचा विक्रम मोडण्यासाठी अवघ्या 187 धावांची गरज असून त्याचा धडाका बघता पाच सामन्यांमध्ये तो 187 धावा नक्कीच करेल अशी अपेक्षा आहे . विंडिजविरोधात एकदिवसीय सामन्यांमध्ये सर्वाधिक धावा करणाऱ्या भारतीय खेळाडूंमध्ये राहूल द्रविड तिसऱ्या स्थानावर आहे . द्रविडनं 40 सामन्यांमध्ये 42.12 च्या सरासरीनं 1348 धावा केल्या असून यामध्ये तीन शतकं व आठ अर्धशतकांचा समावेश आहे . तर 27 सामन्यांमध्ये 1142 धावा करणारा सौरभ गांगुली चौथ्या स्थानावर आहे . विंडिजविरोधात एकदिवसीय सामन्यांमध्ये 1000 धावांचा टप्पा सचिन , विराट , राहूल व सौरभ या केवळ चार भारतीय फलंदाजांना पार करता आलेला आहे .


बदललेली जीवनशैली हे सध्या लठ्ठपणाचे महत्त्वाचे कारण आहे . चुकीचा आहार , अपुरी झोप आणि ऑफिसमध्ये एकाच जागेवर बसून काम , व्यायामाचा अभाव यांमुळे लठ्ठपणा कमी होण्याचे नावच घेत नाही . लठ्ठपणामुळे मग उच्च रक्तदाब , मधुमेह आणि आरोग्याच्या इतर समस्याही उद्भवतात . मात्र असे होऊ नये म्हणून इतर गोष्टींबरोबर आहाराविषयी जागरुक असणे आवश्यक आहे . यामध्ये घरातील महिलेचा सहभाग अतिशय महत्त्वाचा असतो . आपल्या स्वयंपाकगृहात कोणत्या गोष्टी तयार होतात आणि आपल्या खाण्यापिण्याच्या पद्धती कशा आहेत यावर अनेक गोष्टी अवलंबून असतात . पाहूयात स्वयंपाकघरात काय असायला हवे… . फळे आणि भाज्या असायलाच हव्यात पालेभाज्या , सॅलेड , फळभाज्या आणि सर्व प्रकारची फळे आहारात असायलाच हवीत . उत्तम आरोग्याच्यादृष्टीने प्रत्येक भाजी आणि फळाचे वेगळे महत्त्व आहे . त्यामुळे तुमच्या स्वयंपाकघरात असायलाच हवीत . म्हणजे या पदार्थांचा आहारात समावेश नकळत वाढेल . अनेक भाज्या आणि फळे शरीरावरील वाढलेली चरबी कमी करण्यासाठीही उपयुक्त असतात . सॅलेड महत्त्वाचे सॅलेड आहारातील अतिशय महत्त्वाचा घटक आहे . वजन कमी करण्यासाठी डॉक्टर आणि आहारतज्ज्ञ कायमच सॅलेड खाण्याचा सल्ला देतात . याचे कारण म्हणजे सॅलेडमधील पोषक तत्त्वे वजनावर नियंत्रण आणण्यासाठी अतिशय उपयुक्त असतात . मेटाबॉलिक रेट हाय ठेवण्याचे काम सॅलेड करते ज्यामुळे वजनावर नियंत्रण येण्यास मदत होते . फळांमध्ये बदल करत राहा वेगवेगळ्या फळांचे आरोग्यासाठी अतिशय चांगले उपयोग असतात . वेगवेगळी फळे आहारात खाल्ल्याने शरीराला पुरेशी पोषक तत्त्वे मिळतात . वेगवेगळ्या फळांचा समावेश केल्याने कंटाळा न येता व्यक्ती मनापासून ते खाऊ शकतो . जंक फूड नको अनेकांच्या स्वयंपाकघरात डब्यांमध्ये वेगवेगळ्या प्रकारची बिस्कीटे , चिप्स यांसारखा खाऊ भरुन ठेवलेला असतो . घरातील लहानांपासून मोठ्यांपर्यंत सगळेच तो खाऊ येताजाता आनंदाने खातात . मात्र अशाप्रकारे जंकफूड आणि बेकरी प्रॉडक्टस खाणे आरोग्यासाठी हानिकारक असते . त्यामुळे हे पदार्थ शक्यतो स्वयंपाकघरात टाळावेत .


जगाची थाळी प्राजक्ता पाडगावकर – response . lokprabha @ expressindia . com बहुगुणी आणि बहुआयामी असलेल्या अंडय़ाचा मोह जगात कोणालाच आवरता आला नाही . टोमॅटो , कांदा आणि मिरची अशा बऱ्याच घटकांच्या साहाय्याने केलेले अंडय़ाचे विविध पदार्थ नवनवीन रूपांत जगभर आढळतात . मनुष्य अंडी कधी खाऊ लागला , आदिमानवाच्या आहारात अंडी कधी आणि कशी सामील झाली , ही मोठीच रंजक गोष्ट आहे . खाद्यइतिहासकार याबाबत अनेक तर्क आणि ठोकताळे मांडतात . त्यातून अंडी किती जुन्या काळापासून मनुष्याच्या आहारात समाविष्ट आहेत हे नक्की समजेल ! निओलिथिक काळातील मानवाला अंडी कशी प्राप्त करावी , ती खाण्यास हितकर आहेत इतपत ठाऊक होते , असे पुरावे आढळतात . त्यापुढे भारतात ख्रिस्तपूर्व सन ३२००ला अंडी आहारात समाविष्ट असल्याचे पुरावे आढळतात . ख्रिस्तपूर्व १४०० मध्ये चीन आणि इजिप्तमध्ये अंडी कशी मिळावावीत , कुक्कुटपालन कसे करावे हे समजले होते . पहिल्या प्रथम कोणत्या तरी पक्षिणीची शिकार करते वेळी मादीच्या पोटातले किंवा घरटय़ातले अंडे बघून पूर्वीच्या लोकांना याचा आहारात समावेश व्हावा असे वाटले असावे . अनेक पक्ष्यांची आणि प्राण्यांची अंडी प्राचीन काळापासून मानवी आहारात समाविष्ट आहेत . जंगली कोंबडीचे अंडे सर्वात प्रथम माणसाने आहारात समाविष्ट केल्याचा एक कयास आहे . शिकारीपेक्षा सापडायला आणि गोळा करायला सोपी अशी जंगली कोंबडय़ा , कबुतरे , पाणकोंबडय़ा , शहामृग , बदके , गीज , टर्की या आणि इतर अनेक पक्ष्यांची अंडी प्राचीन काळात मनुष्य जमा करून खात असे . रोमन आणि ग्रीक खाद्यसंस्कृतीत विविध अंडय़ांच्या पदार्थाच्या तपशीलवार नोंदी आढळतात . कासवे , सुसरी यांची अंडीदेखील गरजेनुसार खाल्ली जात होती . ख्रिस्तपूर्व ६००० पासून चीनमध्ये अंडी ही गोड पदार्थात , बेकिंग करताना वापरली जाऊ लागली . खाद्यसंस्कृतीच्या अभ्यासकांनुसार प्राचीन इजिप्त आणि रोम इथे पहिल्यांदा अंडी घालून खाद्यपदार्थ , जसे की ब्रेडचे निरनिराळे प्रकार केल्याचे पुरावे आढळतात . ज्या ज्या धर्मात काही विशिष्ट दिवशी , सणाला मांसाहार वज्र्य मानला गेला होता , तिथे अंडे हे मांसाहारात न गणता ते आहारात मान्यताप्राप्त ठरले . जगात सर्वत्र अंडी आहारात समाविष्ट होत गेली , मात्र अमेरिकन भूमीवर अंडी देणारी पाळीव कोंबडी ही ख्रिस्टोफर कोलंबसच्या जहाजातून १४९३ रोजी दाखल झाली . लोक अनादिकाळापासून अंडय़ांना आहारात महत्त्व देत आले आहेत , म्हणून त्याचे अनेक पदार्थदेखील अतिशय उत्साहाने बनवले जातात . भोजनाच्या विविध गरजांनुसार अंडय़ाचे अनेक पदार्थ बनवले जातात . न्याहारीसाठी उकडलेली किंवा परतलेली अंडी खाल्ली जातात . जेवणात अंडय़ाचे कालवण , भाजी , रस्सा भाजी असे पदार्थ बनवले जाऊ शकतात . तर ब्रेडचे विविध प्रकार , गोडाचे पदार्थ या सगळ्यासाठीदेखील अंडी वापरता येतात . जगात सर्वत्र खाल्ला जाणारा हा पदार्थ , स्वतःची अशी काही खास चव नसतानादेखील , अनेक स्वरूपांत , अनेक पदार्थात बेमालून मिसळून जातो . नवीच चव आणि पौष्टिकता प्रत्येक पदार्थाला बहाल करतो . महाराष्ट्रात आणि भारतात सर्वत्र आढळणाऱ्या अंडा करीमध्येदेखील पुष्कळ वैविध्य आणि नावीन्य दिसून येते . ओल्या खोबऱ्याचे वाटण , हिरवे वाटण , कांदा - टोमॅटोचे वाटण अशा अनेक प्रकाराने , विविध ढंगांनी हा पदार्थ भारतात सर्वत्र बनवला जातो . भारतात उत्तर पूर्व भागात अंडे पूर्ण उकडून न घेता , रस्सा तयार झाल्यावर त्यावर फोडून घातले जाते . काहीसा असाच पदार्थ आढळतो जगातल्या इतर काही देशांत ! अंडय़ाला असे चविष्ट आणि चटपटीत करून खाण्याची कल्पना केवळ इथेच नाही तर उत्तर आफ्रिकेतदेखील आढळते . इजिप्त , जॉर्डन , तुनिशिया आणि मेडिटरेनियन भागातदेखील अंडय़ाला टोमॅटोच्या रसात घोळून खातात . या पदार्थाचे नाव आहे ‘शाक्शुका’ ( Shakshouka ) . ‘शाक्शुका’ हा तुनिशियन अरबी बोलीभाषेतला शब्द असून त्याचा अर्थ चिकटलेले , एकत्रित केलेले असा होतो . तर अरबीतले क्रियापद ‘शक्का’ म्हणजे जोडलेले किंवा एकमेकांस चिकटलेले . यातून हा पदार्थ कसा असेल याचा अंदाज बांधता येतो , घट्टसर , टोमॅटो आणि मिरचीच्या रसात कालवलेली अंडी ! लिबिया , तुनिशिया , मोर्राको , इजिप्त , सौदी अरेबिया , लेवांट प्रदेश इथे हा पदार्थ अतिशय लोकप्रिय आहे . जेव्हा ज्यू लोकांचे तांडे हा सगळा प्रदेश सोडून इस्राईलला रवाना झाले , तेव्हा इथला हा लोकप्रिय पदार्थ इस्राईलला पोहोचला , तिथे रुजला आणि लोकांच्या पसंतीस उतरला ! खाद्यइतिहासकार असा एक अंदाज बांधतात की , ऑट्टोमन साम्राज्यात या पदार्थाचा शोध लागला असावा , तर काही मंडळी हा पदार्थ मूळचा येमेनी असल्याचादेखील दावा करतात . हा पदार्थ आजकाल बनवला ज्या पद्धतीने केला जातो , त्याची मूळ कृती तुनिशियन असल्याचे दिसते . इथे भाज्या घालून अंडय़ाची करी बनवण्यास सुरुवात झाली . तुनिशियात यात आर्टीचरेक , वालपापडीच्या शेंगा , बटाटेदेखील घातले जातात . बहुतेक करून या पदार्थात , कांदा , टोमॅटो आणि मिरचीच्या कालवणावर कच्ची अंडी फोडून घातली जातात . त्याच रसात ती शिजतात . जेवढी अंडी शिजलेली हवी , तेवढा वेळ मंद आचेवर या रश्शाचे उथळ भांडे किंवा खोलगट तवा ठेवून द्यायचा . अंडी शिजली की थोडा रस्सा , एखाद अंडे आणि सोबत ब्रेड घेऊन हा पदार्थ तुनिशिया , उत्तर आफ्रिकन देशांत न्याहारीला खाल्ला जातो . इस्राईलला मात्र हा पदार्थ संध्याकाळच्या जेवणासाठी हमखास केला जातो . तुर्कस्तानातदेखील असाच एक पदार्थ न्याहारीसाठी बनवला जातो , तो म्हणजे मेनेमेन ( Menemen ) . यातदेखील कांदा - टोमॅटो , ढोबळी मिरची घालून रसदार कालवण तयार केले जाते , त्यात कच्ची अंडी फोडून घातली जातात . मात्र यात ही अंडी एकसारखी ढवळून , रसात एकजीव केली जातात . पाय्परेड ( Piperade ) हा फ्रेंच पदार्थदेखील अशाच प्रकारे बनवला जातो . स्पॅनिश आणि बास्क लोकदेखील असाच पदार्थ बनवतात . यात विविधरंगी ढोबळी मिरच्या घातल्या जातात . यात कधी मटणाचे तुकडेदेखील घातले जातात . दक्षिण फ्रान्स आणि बास्क प्रांतांत हा पदार्थ बहुतेककरून जेवणात खाल्ला जातो . कांदा - टोमॅटो आणि मिरची एकत्रित करून त्यात अंडी घालणे तसे जगभर आढळते . मात्र हे काही पदार्थ आहेत ज्यात या मुख्य घटकातून जवळजवळ सारखेच वाटणारे पदार्थ जगाच्या विविध कोपऱ्यांत बनवले जातात . गंमत म्हणजे ते विविध वेळांत खाल्ले जातात . कुठे न्याहारी म्हणून तर कुठे जेवणाचा भाग म्हणून . अंडे हे इतके बहुगुणी आणि बहुआयामी आहे की त्याच्या वापराचा मोह , हा जगातील अनेक खानसाम्यांना , गृहिणींना आणि सर्वच खवय्यांना , आवरता आलेला नाही ! इथे फक्त टोमॅटो , कांदा आणि मिरची एवढेच तेलावर परतून त्यात अंडी घातली तर काय आणि किती पदार्थ तयार होतात हे जाणून घेतले , मात्र या अंडय़ाचे इतर अनेक उपयोग , खासियत आणि पदार्थ अनेक वेळा , निरनिराळ्या नावांनी , रूपांत , आपल्या सगळ्यांनाच आढळतात आणि आवडतातदेखील ! सौजन्य – लोकप्रभा


बॉलिवूडमधील दिग्गज निर्माते म्हणून नावजलेल्या सुभाष घई यांनी नुकतेच ‘इनर इंजिनिअरींगः अ योगीज् गाईड टू जॉय’ या पुस्तकाचे प्रकाशन केले . सुभाष घईंच्या उपस्थितीत मुंबईत रंगलेल्या पुस्तक प्रकाशनाच्या समारंभाच्या कार्यक्रमात विनोदी आणि बौद्धिक संभाषण ऐकायला मिळाले . सुभाष घई यांनी आपल्या पुढील निर्मितीमध्ये योगगुरु सदगुरुंनी काम करावे , अशी इच्छा यावेळी बोलून दाखवली . सुभाष घईंच्या या वक्तव्यावर योगी सदगुरु म्हणाले की , मी आधीच प्रत्येकाच्या आयुष्यात अनेक भूमिका रंगविल्या आहेत . सदगुरुंच्या या उत्तरावर सखोल विषयांवर बोलत असतानाची सदगुरुंची विनोदी बुद्धी अप्रतिम असल्याचे सुभाष घई यावेळी म्हणाले . आधुनिक युगात सदगुरुंच्या ठायी असणारे प्रेमळ आणि दयाळू व्यक्तिमत्व चित्रपटाच्या माध्यमातून मांडणे मनोरंजक ठरेल , असेही ते म्हणाले . आपल्या कारकिर्दीचा प्रारंभ कलात्मक चित्रपटांनी करणाऱ्या सुभाष घईंनी विचार नसलेला चित्रपट कसा करतात ते तरी पाहू म्हणून व्यावसायिक चित्रपटात पाऊल टाकले होते . या प्रयोगामध्ये त्यांना व्यावसायिक चित्रपटच अधिक विचारी ठरतात अशी जाणीव झाल्याचे सुभाष घई यांनी म्हटले होते .


रांची : ' प्रमुख फलंदाज बाद झाल्यानंतर तळातील फलंदाजांनी नांगी टाकतात ' हे वाक्य खोडून काढत भारताच्या तळातील फलंदाजांनी खोडून काढत न्यूझीलंडला आज ( बुधवार ) झुंज दिली . पण चौथ्या एकदिवसीय सामन्यात भारताचा 19 धावांनी पराभव झाला . या विजयासह पाच सामन्यांच्या मालिकेत न्यूझीलंडने 2 - 2 अशी बरोबरी साधली . न्यूझीलंडने भारतासमोर 261 धावांचे लक्ष्य ठेवले होते . भारताचा डाव 241 धावांत संपुष्टात आला . केन विल्यम्सनने नाणेफेक जिंकत फलंदाजी स्वीकारली . या दौऱ्यात सूर हरपलेल्या मार्टिन गुप्टीलसह टॉम लॅथमने धडाक्यात सुरवात केली . या दोघांनी पहिल्या दहा षटकांत 80 धावा चोपल्या होत्या . त्यामुळे कर्णधार महेंद्रसिंह धोनीने दोन्ही बाजूंनी फिरकी गोलंदाजांच्या हाती चेंडू दिला . यामुळे न्यूझीलंडची धावगती कमी झाली . पुन्हा आक्रमक खेळण्याच्या प्रयत्नांत अक्षर पटेलच्या गोलंदाजीवर लॅथमने अजिंक्य रहाणेकडे झेल दिला . त्यानंतर केन विल्यम्सन आणि गुप्टील यांनीही चांगली भागीदारी केली . ही जोडी फुटल्यानंतर न्यूझीलंडकडून मोठ्या भागीदारी झाल्या नाहीत . भारताकडून अमित मिश्राने दोन गडी , तर उमेश यादव , धवल कुलकर्णी , हार्दिक पंड्या , अक्षर पटेल यांनी प्रत्येकी एक गडी बाद केला . या आव्हानाचा पाठलाग करताना भारताची सुरवात खराब झाली . रोहित शर्मा पुन्हा एकदा लवकर बाद झाला . विराट कोहली आणि अजिंक्य रहाणेने चांगली भागीदारी करत डाव सावरला . ईश सोधीच्या गोलंदाजीवर कोहली 45 धावा करून बाद झाला . त्यानंतर धोनीच्या साथीत रहाणेने पुन्हा एकदा भागीदारी रचण्याचा प्रयत्न केला . पण अर्धशतक झळकाविल्यानंतर रहाणेही बाद झाला . त्यानंतर भारताचे प्रमुख फलंदाज काहीही कमाल करू शकले नाहीत . फलंदाजीत बढती मिळालेला अक्षर पटेल , अमित मिश्रा , धवल कुलकर्णी आणि उमेश यादव यांनी चांगली झुंज देत भारताला विजयाच्या जवळ नेले . 49 व्या षटकात आक्रमक फटका मारण्याच्या प्रयत्नांत यादव बाद झाला . संक्षिप्त धावफलकः न्यूझीलंड : 50 षटकांत 7 बाद 260 मार्टिन गुप्टील 72 , टॉम लॅथम 39 , केन विल्यम्सन 41 , रॉस टेलर 35 भारत : 48.4 षटकांत सर्वबाद 241 अजिंक्य रहाणे 57 , रोहित शर्मा 11 , विराट कोहली 45 , महेंद्रसिंह धोनी 11 , अक्षर पटेल 38 , मनीष पांडे 12 , केदार जाधव 0 , हार्दिक पंड्या 9 , अमित मिश्रा 14 , धवल कुलकर्णी नाबाद 25 , उमेश यादव 7


देशातील कबड्डीत घराणेशाही असल्याचा आरोप करत भारतात नव्या राष्ट्रीय कबड्डी संघटनेची स्थापना करण्यात आली आहे . या ‘न्यू कबड्डी फेडरेशन ऑफ इंडिया’ने सध्याच्या भारतीय हौशी कबड्डी महासंघास आव्हान देत राष्ट्रीय स्पर्धेची घोषणा केली आहे . सध्याच्या महासंघात घराणेशाही आहे . ही संघटना काही सदस्यांची कौटुंबिक मक्तेदारी झाली आहे . केवळ काही राज्यांतील खेळाडूंनाच संधी दिली जात आहे . त्यातही काहींना झुकते माप दिले जात आहे . खेळाची कोणतीही पार्श्वभूमी नसलेल्या व्यक्तींकडे खेळाची सूत्रे आहेत . कबड्डीतील गुणवान खेळाडूंना संधी देण्यासाठी आम्ही ‘न्यू कबड्डी फेडरेशन ऑफ इंडिया’ची स्थापना केली आहे , असे या संघटनेचे सचिव एम . व्ही . प्रसाद बाबू यांनी सांगितले . आम्ही माजी कबड्डीपटू खेळाच्या प्रगतीसाठी एकत्र आलो आहोत . यात अर्जुन पुरस्कार विजेते खेळाडू आहेत . आमच्या या मोहिमेस सर्व राज्यांतून आम्हाला चांगला प्रतिसाद लाभत आहे . आता आम्ही घेत असलेल्या राष्ट्रीय स्पर्धेत महाराष्ट्राचा सहभाग असेलच ; पण त्याचबरोबर राजस्थानचाही संघ येणार असल्याचेही त्यांनी सांगितले . राष्ट्रीय स्पर्धा ६ ते ९ जुलैदरम्यान त्रिची येथील आरव्हीएस आर्टस अँड सायन्स कॉलेजमध्ये होणार आहे . या स्पर्धेत ७५० पुरुष तसेच महिला खेळाडू आणि २५० पंच , अधिकारी यांचा सहभाग असेल . या स्पर्धेसाठी अनेक देशांतील सर्व राज्यांचे संघ येणार आहेत , एवढेच नव्हे , तर राजस्थानातील संघही सहभागी होईल , असेही त्यांनी सांगितले . आम्ही कबड्डीतील कारभारात जास्त सुसूत्रता आणण्यासाठी तसेच आमच्या भूमिकेचा प्रसार करण्यासाठी पाच विभाग केले आहेत . त्यात पश्चिम विभागही आहे . पश्चिम विभागात गुजरात , गोवा , महाराष्ट्र , विदर्भ तसेच मध्य प्रदेश आहेत . आम्ही यापूर्वीच भारतीय कबड्डी संघटनेच्या कारभाराविरुद्ध न्यायालयातही गेलो आहोत . त्याबाबतचा निर्णय पुढील महिन्यात अपेक्षित आहे , असेही प्रसाद बाबू यांनी सांगितले .


मोबाइल फोन घेताना पहिले आकर्षण असते ते म्हणजे त्या मोबाइलचा कॅमेरा कसा आहे . सध्याच्या तंत्रज्ञानाच्या युगात जसे झपाटय़ाने बदलत होत आहे तसतसे मोबाइलसुद्धा अधिक आकर्षक आणि स्मार्ट होऊ लागले आहेत . मोबाइल फोनमध्ये आधी कॅमेरा आला त्यानंतर त्याची स्पष्टता वाढत गेली . काही कालावधीनंतर पुढचा कॅमेरा आला व अगदी मागच्या वर्षी दोन कॅमेरा असलेला मोबाइल फोन बाजारात आला . लहानांपासून ते वृद्धांपर्यंत पर्यंत सगळ्यांनाच कॅमेऱ्याचे आकर्षण आहे आणि हेच लक्षात घेऊन व पुढील स्पर्धा ओळखून विवो या कंपनीने ‘विवो व्ही फाइव्ह प्लस’ हा मोबाइल बाजारात उपलब्ध केला आहे . या मोबाइलचे वैशिष्टय़ असे की या मोबाइलच्या पुढील बाजूस तब्बल वीस मेगापिक्सेल आणि आठ मेगापिक्सेल असे दोन कॅमेरा देण्यात आले आहेत आणि फ्लॅशही देण्यात आला आहे . या कॅमेऱ्यांमुळे तुमचे सेल्फी फोटो अतिशय चांगले येतील शिवाय यात तुम्ही सेल्फी फोटोंना बोकेह इफेक्ट देऊ शकता ( यात तुम्ही तुमचा फोटो काढल्यानंतर तुमच्या मागील बाजूचे चित्र ब्लर करू शकता ज्यामुळे एखाद्या व्यावसायिक कॅमेरामधून काढले जाणारे फोटो विवोच्या या मोबाइल मधून काढता येते ) . मोबाइलच्या मागील बाजूस १६ मेगापिक्सएलचा कॅमेरा आणि फ्लॅश देण्यात आले आहे . यात अँटी शेक मोड देण्यात आला आहे ज्याचा उपयोग करून तुमचे फोटो अधिक स्पष्ट आणि चांगले येण्यास मदत होईल . एकूण बघायला गेलं तर हा मोबाइल कॅमेराच्या बाबतीत अतिशय चांगला आहे , परंतु काढलेले फोटो मोबाइलमध्ये चांगले दिसावेत म्हणून यात ५ . ५ इंचांचा फुल एचडी डिस्प्ले देण्यात आला आहे ज्याच्या उपयोगाने तुम्ही फोटो , व्हिडीओ , गेम्स अधिक चांगल्या प्रकारे बघू शकता . शिवाय यात कॉर्निग गोरिला ग्लासचे संरक्षण देण्यात आले आहे ज्यामुळे ओरखडे पडण्यापासून या मोबाइलच्या डिस्प्लेचे संरक्षण होईल . मोबाइलच्या जास्त वापरामुळे आपल्या डोळ्यांचे खूप नुकसान होत आहे म्हणूनच या मोबाइलमध्ये आय प्रोटेक्शन मोड देण्यात आला आहे . ‘विवो व्ही फाइव्ह प्लस’ या मोबाइलमध्ये स्न्पड्रॅगॉन ६२५ ऑक्टा कोर प्रोसेसर वापरण्यात आला आहे ज्याच्यामुळे तुम्ही तुमच्या मोबाइलचा विनाअडथळा उपयोग करू शकता . हा मोबाइल अँड्रॉइड ६ . ० . १ या ऑपरेटिंग सिस्टम वर चालतो . ‘विवो व्ही फाइव्ह प्लस’मध्ये फोर जीबी रॅम आणि ६४ जीबी मेमरी देण्यात आली आहे , परंतु यात तुम्ही मेमरी कार्डचा वापर करू शकत नाही . मोबाइल असला म्हणजे गाणी आली आणि ती गाणी अधिक सुस्पष्ट ऐकू येत असतील तर मोबाइल वापरायचा एक चांगला अनुभव तुम्ही घेऊ शकता . ‘विवो व्ही फाइव्ह प्लस’मध्ये हाय - फाय म्युझिक हे तंत्र वापरले असून त्याच्या उपयोगाने तुम्ही अधिक चांगल्या प्रकारे गाण्यांचा आनंद लुटू शकता . मोबाइलचा उपयोग करत असताना एखाद्या वेळेस गाणी किंवा व्हिडीओ बघत असताना दुसरीकडे चॅटिंग चालू असते अशामुळे दोन्ही कामे एकाच वेळेस करता यावी म्हणून स्मार्ट स्प्लिट हा पर्याय देण्यात आला आहे . याच्या उपयोगाने तुम्ही एकाच वेळी दोन अॅप्लिकेशनचा वापर करू शकता . कनेक्टिव्हिटीच्या बाबतीत हा मोबाइल दोन सिम कार्डला साहाय्य करतो तसेच टूजी , थ्रीजी , फोरजी आणि व्हिओएलटीईला साहाय्य करतो . यात वायफाय , जीपीएस , ब्लूटूथ , एफएम आहे आणि तुमचा पेन ड्राइव्ह या मोबाइलला जोडू शकता . फोनच्या सुरक्षेच्या दृष्टीने यात पुढील बाजूस फिंगरप्रिंट स्कॅनर देण्यात आले आहे ज्याचा उपयोग स्क्रीन अनलॉक करण्यासाठी करू शकता . विवो व्ही फाइव्ह प्लसमध्ये ३०५५ एमएएचची बॅटरी देण्यात आली आहे आणि हा मोबाइल जलद चार्जिगला साहाय्य करतो . या मोबाइलची रुंदी ७४ एमएम आणि उंची १५२ . ५८ एमएम देण्यात आली आहे . स्मार्टफोनचा अधिक चांगल्या प्रकारे वापर करता यावा म्हणून यात सगळ्या प्रकारचे महत्त्वाचे सेन्सर्स देण्यात आले आहेत . मोबाइलच्या बॉक्समध्येच तुम्हाला स्क्रीन गार्ड आणि मोबाइल कव्हर उपलब्ध आहे . ‘विवो व्ही फाइव्ह प्लस’ ऑनलाइन आणि दुकानात दोन्ही ठिकाणी उपलब्ध आहे . फायदे उत्कृष्ट आणि विविध वैशिष्टय़े असलेला कॅमेरा . गोरिला ग्लासचे संरक्षण . आय प्रोटेक्शन मोड . चांगला प्रोसेसर . स्मार्ट स्प्लिट मोड . जलद चार्जिगला साहाय्य . ऑनलाइन आणि दुकानात दोन्ही ठिकाणी उपलब्ध . तोटे कमी बॅटरी इतर उपलब्ध असलेल्या मोबाइलच्या तुलनेत किंमत अधिक . मोबाइल किंमत : विवो व्ही फाइव्ह प्लस रु . २७ , ९८० / -


सध्याच्या घडीला प्रत्येक चित्रपटामध्ये एक तरी आयटम सॉग हे असतंच असतं . मग तो हिंदी चित्रपट असो किंवा मराठी चित्रपट . आयटम साँग म्हटलं कि डोळ्यासमोर येतात सुंदर नृत्यांगना मात्र पहिल्यांदाच ‘मुळशी पॅटर्न’ या चित्रपटामध्ये आयटम साँगवर एखादी स्त्री नव्हे तर पुरुष थिरकल्याचं पाहायला मिळालं आहे . ‘मुळशी पॅटर्न’ या चित्रपटातील ‘अराररारा अराररारा खतरनाकऽऽऽऽऽ‘ हे भाईटम सॉंग नुकतंच सोशल मीडियावर प्रदर्शित करण्यात आलं असून त्याला प्रेक्षकांचा उत्स्फुर्त प्रतिसाद मिळत आहे . प्रवीण तरडे दिग्दर्शित ‘मुळशी पॅटर्न’ या चित्रपटात आयटम सॉंगच्याच धर्तीवर तयार करण्यात आलेल्या ‘भाईटम सॉंग’ प्रदर्शित झालं आहे . या गाण्याची खासियत म्हणजे यात शहरातील सगळ्यात मोठ्या भाईचा वाढदिवस असतो आणि त्या दिवशीच्या जल्लोषावर आधारलेले हे गाणे आहे . त्यामुळे या गाण्यास खास भाई स्टाईल डान्स बघायला मिळतो . या गाण्यावर चक्क दिग्दर्शक प्रवीण तरडेदेखील थिरकल्याचं पाहायला मिळालं आहे . आजवर प्रवीण तरडे हे लेखक , अभिनेता , दिग्दर्शक म्हणून सर्वांना परिचित आहेत पण या भाईटम साँगच्या निमित्ताने पहिल्यांदाच त्यांचा डान्स चाहत्यांना दिसणार आहे . या गाण्याचे नृत्य दिग्दर्शन उमेश जाधव यांनी केले असून नरेंद्र भिडे यांनी गाण्याला संगीत दिले आहे . आजवर अतिशय सौम्य शब्दांची गाणी लिहिणाऱ्या प्रणीत कुलकर्णी यांनी ‘अराररारा अराररारा खतरनाकऽऽऽऽऽ‘ हे गीत लिहिले असून आदर्श शिंदे यांनी अफलातून गायले आहे . दरम्यान , चित्रपटातील हे गाणे मनोरंजन करणारे असले तरी ‘मुळशी पॅटर्न’ या चित्रपटातून शेतकऱ्यांचे मुलभूत प्रश्न , महानगर आणि लगतच्या गावातील गुन्हेगारीचे भीषण वास्तव मांडण्यात येणार आहे .


क्वाललांपूर ( मलेशिया ) - कर्णधार हरमनप्रीत कौर हिच्या अष्टपैलू कामगिरीच्या जोरावर भारतीय महिलांनी आशिया करंडक टी 20 क्रिकेट स्पर्धेत सलग दुसऱ्या विजयाची नोंद केली . त्यांनी सोमवारी थायलंडचा 66 धावांनी पराभव केला . प्रथम फलंदाजी मिळाल्यावर भारताने 4 बाद 132 धावा केल्या . त्यानंतर थायलंडला 8 बाद 66 धावांवर रोखून त्यांनी आणखी एका मोठ्या विजयाला गवसणी घातली . सहा संघांच्या स्पर्धेत भारत दोन विजयासह आघाडीवर आहे . भारताच्या धावसंख्येत मोना मेश्रामच्या 45चेंडूंतील 32 धावांचा मोठा वाटा होता . हरमनप्रीत हिने 17 चेंडूंत नाबाद 27 धावांचे योगदान देत भारताचे आव्हान भक्कम केले . स्मृती मानधना हिनेही 22 चेंडूंत वेगवान 29 धावा केल्या . हरमनप्रीतने नंतर गोलंदाजीतही चमक दाखवली . तिने आपल्या ऑफ स्पिन गोलंदाजीने प्रतिस्पर्ध्यांची फिरकी घेत तीन गडी बाद केले . दीप्ती शर्माने दोन गडी बाद करत तिला सुरेख साथ दिली . थायलंडकडून नट्टाया बूचाथॅम हिने सर्वाधिक 40 धावा केल्या . भारतीयांच्या अचूक गोलंदाजीमुळे त्यांना आव्हानाचा पाठलाग करण्यात अपयश आले . अन्य एका सामन्यात सर्वांगीण कामगिरी करत बांगलादेशाने पाकिस्तानचा सात गडी राखून पराभव केला . पाकिस्तानला 5 बाद 95 असे रोखल्यावर बांगलादेशाने 17.5 षटकांत 3 बाद 96 धावा केल्या . स्पर्धेत उद्या विश्रांतीचा दिवस असून भारताचा तिसरा सामना बांगलादेशाशी होईल . संक्षिप्त धावफलक भारत 20 षटकांत 4 बाद 132 ( मोना मेश्राम 32 , हरमनप्रीत कौर नाबाद 27 , लिएगप्रासर्ट 2 - 16 ) वि . वि . थायलंड 8 बाद 66 ( बूचाथाम 21 , हरमनप्रीत 3 - 11 , दिप्ती शर्मा 2 - 16 )


सकाळी उठल्यावर कामांची आणि ऑफिसला जायची इतकी गडबड असते की ब्रेकफास्ट काय करावे असा प्रश्न अनेकांना पडतो . पण ब्रेकफास्ट हा आरोग्यासाठी अतिशय उपयुक्त असून तो न करणे आरोग्यासाठी घातक ठरु शकते . जे लोक सकाळी काहीच न खाता बाहेर पडतात त्यांना दिवसभर भूक लागत राहते आणि ते शरीराच्या गरजेपेक्षा जास्त खातात . यामुळे वजन वाढण्याची समस्या निर्माण होते . पण काही ठराविक पदार्थांचा आहारात समावेश केल्यास त्याचा वजन नियंत्रणात राहण्यासाठी निश्चितच फायदा होतो . पाहूयात काय आहेत हे पदार्थ १ . पोळी – गव्हाच्या पीठामध्ये सोयाबीन , नाचणी किंवा ओट्सचे पीठ मिसळून त्यामध्ये हिरव्या भाज्या वापरुन पोळी तयार करा . ही पोळी चवीला चांगली लागतेच त्याशिवाय आरोग्यासाठीही चांगली असते . यामध्ये पुरेशा प्रमाणात फायबर असल्याने ती पचण्यासही सोपी असते . २ . दलिया – दलियामध्येही मोठ्या प्रमाणात फायबर असते . यामुळे अन्नपचन चांगले होते . याशिवाय दलियामध्ये कार्बोहायड्रेटस आणि खनिजांचे प्रमाणही जास्त असल्याने रक्तदाब नियंत्रणात ठेवण्यासाठी याचा उपयोग होतो . ३ . अंडे – अंड्यात ए , बी आणि ई ही प्रथिने मोठ्या प्रमाणात असतात . वजन कमी करण्यासाठी अंड्याचा पांढरा भाग लाभदायक असतो . अंड्याच्या बलकात फॅटचे प्रमाण जास्त असल्याने ते खाऊ नये . भाज्या आणि ब्रेडच्या स्लाईससोबत अंडे खाल्ल्यास ते आरोग्यासाठी चांगले असते . ४ . ओट्स – ओट्समध्ये फायबरचे प्रमाण जास्त असते . ओट्स खाल्ल्यानंतर खूप वेळासाठी पोट भरल्यासारखे वाटते त्यामुळे सारखे खायची इच्छा होत नाही . वजन कमी करण्यासाठी ओट्स अतिशय उपयुक्त असते . यामध्ये अँटिऑक्सिडंटसचे प्रमाण जास्त असते त्यामुळे मानसिक आरोग्य चांगले राहण्यास मदत होते . ५ . मल्टिग्रेन ब्रेड सँडविच – या सँडविचमध्ये तुम्ही विविध भाज्यांचा वापर करु शकता . सँडविचमध्ये पनीर स्लाईसचाही वापर करु शकता . यामुळे सँडविच पोषक होईल . यामध्ये फायबर , व्हिटॅमिन ई , बी , लोह , मॅग्नेशियम आणि झिंक असतात .


चीनमधील गुयांग येथे गुरुवारी झालेल्या १४ व्या आशियाई क्रॉसकंट्री स्पर्धेत भारताच्या संजीवनी जाधवने महिलांच्या आठ किलोमीटर शर्यतीत ब्राँझपदक जिंकले . या स्पर्धेच्या महिला गटात पदक जिंकणारी ती पहिली भारतीय धावपटू ठरली . भारताने सांघिक महिला ब्राँझपदकही जिंकता आले . इतर संघांनी निराशा केली . नाशिक येथे विजेंदर सिंग यांच्या मार्गदर्शनाखाली सराव करणाऱ्या संजीवनीने शर्यत २८ मिनिटे १९ सेकंदांत पूर्ण केली . गेल्या नऊ महिन्यांतील हे तिचे तिसरे आंतरराष्ट्रीय पदक होय . भुवनेश्वरला आशियाई स्पर्धेत पाच हजार मीटर शर्यतीत ब्राँझ , तर सप्टेंबर महिन्यात तुर्कमेनिस्तानात आशियाई मार्शल आर्ट व इनडोअर स्पर्धेत तीन हजार मीटर शर्यतीत रौप्य अशी कामगिरी तिने केली होती . यंदा फेब्रुवारीत इराणमधील आशियाई इनडोअर स्पर्धेत मात्र ती सहभागी झाली नव्हती . या स्पर्धेत पाचव्यांदा सहभागी झालेल्या पुण्याच्या स्वाती गाढवेने ११वे ( ३० . १८ से . ) , तर रेल्वेच्या जुमा खातूनने १४ वे स्थान मिळविले . या तिघींमुळे भारताला सांघिक ब्राँझ मिळाले . रिओ ऑलिंपिकमध्ये तीन हजार मीटर स्टीपलचेसची अंतिम फेरी गाठलेल्या ललिता बाबरला १५ व्या स्थानावर ( ३२ . ५३ से . ) समाधान मानावे लागले . मुलींच्या सहा किलोमीटर शर्यतीत संजीवनीची सरावातील सहकारी पूनम सोनुने या स्पर्धेत प्रथमच सहभागी झाली होती . तिने सहावा क्रमांक मिळविताना २२ मिनिटे ४५ सेकंदांची वेळ दिली . पुरुषांच्या १२ किलोमीटर शर्यतीत भारतीय संघाला सांघिक प्रकारात चौथे स्थान मिळाले . इतर निकाल : मुली : ६ किमी - पूनम सोनुने ( सहावी ) २२ . ४५ से . पुरुष : १२ किमी सांघिक चौथे स्थान आशियाई क्रॉसकंट्री स्पर्धेत भारताला १९९१ पासून यापूर्वी फक्त चार वैयक्तिक पदके १९९३ ( जाकार्ता ) स्पर्धेत दिनेश कुमारला १२ किमी शर्यतीत रौप्य २००७ ( अम्मान ) स्पर्धेत सुरेंद्रा सिंगला १२ किमी शर्यतीत रौप्य याच स्पर्धेत २० वर्षांखालील मुलींच्या ६ किमी शर्यतीत नागपूरच्या मोनिका आणि रोहिणी या राऊत भगिनींना अनुक्रमे सुवर्ण व रौप्य


Apple September Event 2018 : उद्या आफोनचे तीन नवीन फोन लॉन्च होणार आहेत . अँड्रॉईडमध्ये ड्युएल सिमकार्डची सुविधा आल्यानंतर अनेक जण अॅपलकडून इतर कंपन्यांकडे वळले . मात्र आता या सगळ्या लोकांसाठी एक आनंदाची बातमी आहे . अॅपल कंपनी आपले नव्याने येणारे फोन ड्युएल सिम करत असल्याचे नुकतेच समजले आहे . याआधीही बऱ्याचदा अॅपल आपल्या नवीन मॉडेलमध्ये ड्युएल सिमची सुविधा देणार अशी चर्चा होती , मात्र आता ते प्रत्यक्षात आले आहे . iPhone X plus आणि एलसीडी डिस्प्लेसोबत येणाऱ्या इतर फोनमध्ये ड्युएल सिम सुविधा असेल असे सांगण्यात येत होते . अॅपल कंपनी ही सुविधा खास आशियायी बाजारपेठेसाठी आणू शकते . ड्युएल सिम मोबाईलमुळे भारतात अॅपलचा मोबाईल वापरणाऱ्यांच्या संख्येत साधारण २ टक्क्यांनी वाढ होईल असे कंपनीचे म्हणणे आहे . यावर्षी कंपनी नवीन ३ मॉडेल लाँच करणार आहे . यातील एक फोन लो बजेट असेल . iPhone X या फोनला ६ . १ इंचाचा एलसीडी डिस्प्ले असेल . याबरोबरच आताच्या फोनप्रमाणेच ५ . ८ इंचाचा डिस्प्ले असलेले iPhone X चे आणखी एक व्हर्जन दाखल होईल . याशिवाय सर्वात महागडा असलेला iPhone X plus हा ६ . ५ इंचाच्या ओएलईडी स्क्रीनसोबत येईल . आयफोनच्या या तिन्हीही व्हर्जनला पुढच्या बाजूने फेस आयडीचे फिचर असेल . त्यामुळे या नव्या फिचरसह येणाऱ्या आयफोनची ग्राहकांना मोठी उत्सुकता आहे . ‘केजीआय सिक्युरीटीज’ या तैवानमधील अग्रगण्य कंपनीतील तंत्रज्ञान क्षेत्रातील जगप्रसिद्ध तज्ञ मिंग - ची कुओ यांनी लिहीलेल्या एक ब्लॉगमध्ये २०१८पासून येणाऱ्या सर्व आयफोनच्या मॉडेलमध्ये ड्युएल सिम सपोर्ट असल्याचे नमूद केले होते . विशेष म्हणजे या आयफोनमधील देन्ही सिम स्लॉट हे ‘एलटीई’ प्रकारातील असतील . सध्या बाजारात उपलब्ध असलेले सर्व ड्युएल सिम फोन हे ‘एलटीई’ आणि ‘थ्री जी’ प्रकारातले आहेत . ‘एलटीई’ म्हणजे फोरजी आणि त्यावरील तंत्रज्ञान असणाऱ्या सीम कार्डवर चालणारे फोन . ‘२०१८ मध्ये बाजारात येणाऱ्या आयफोनमध्ये ‘एलटीई’ ट्रान्समिशन स्पीडबरोबरच ड्युएल स्टॅण्डबाय फिचरही उपलब्ध होईल . ‘एलटीई - थ्री जी’ऐवजी या फोनमध्ये ‘एलटीई - एलटीई’ तंत्रज्ञान असेल , असा उल्लेख कुवोंनी त्यांच्या लेखात केला आहे .


कॅनडाच्या मिलोस राओनिक याने विम्बल्डन टेनिस स्पर्धेत विजेतेपद मिळविण्याच्या दिशेने आगेकूच केली . त्याने अमेरिकन खेळाडू सॅम क्युरीचे आव्हान ६ - ४ , ७ - ५ , ५ - ७ , ६ - ४ असे आव्हान संपुष्टात आणले . क्युरीने गतविजेत्या नोव्हाक जोकोव्हिचला पराभूत करून खळबळ माजवली होती . मात्र , उपांत्यपूर्व फेरीत त्याला समाधानकारक खेळ करण्यात अपयश आले . राओनिक या सहाव्या मानांकित खेळाडूने पासिंग शॉट्सचा उपयोग करीत पहिले दोन सेट घेत आश्वासक सुरुवात केली होती . मात्र क्युरी याने तिसऱ्या सेटमध्ये फोरहँडच्या ताकदवान फटक्यांचा उपयोग केला . हा सेट घेत त्याने सामन्यात उत्कंठा निर्माण केली . मात्र चौथ्या सेटमध्ये राओनिक याने पुन्हा खेळावर नियंत्रण मिळविले . त्याने क्रॉसकोर्ट फटक्यांचा उपयोग करीत सव्र्हिसब्रेक मिळविला . या ब्रेकच्या आधारे हा सेट घेत त्याने विजयावर शिक्कामोर्तब केले . * * * * * * * * * * * * * * * * * * * गेराडरे मार्टिनो यांचा राजीनामा एपी , ब्यूनस आयर्स अर्जेटिना फुटबॉल असोसिएशनमध्ये सुरू असलेला आर्थिक अनागोंदी कारभार आणि रिओ ऑलिम्पिकच्या दृष्टीने संघाच्या तयारीत असलेल्या अभावामुळे गेराडरे मार्टिनो यांनी आपल्या संघाच्या प्रशिक्षकपदाचा राजीनामा दिला . मार्टनिो यांच्या या निर्णयानंतर असोसिएशनने त्वरितच प्रशिक्षकपदी ज्युलिओ ओलार्टिकोचीआ यांच्या नावाची घोषणा केली . ‘‘१९८६च्या फुटबॉल विश्वचषक विजेत्या संघातील बचावपटू आणि युवा फुटबॉल संघाचे प्रशिक्षक असलेले ज्युलिओ आगामी ऑलिम्पिक स्पध्रेत राष्ट्रीय संघाला मार्गदर्शन करतील , ’’ अशी माहिती इस्टुडिएंटेस क्लबचे अध्यक्ष ज्युआन सेबॅस्टियन व्हेरॉन यांनी दिली . २०१४च्या विश्वचषक स्पध्रेच्या अंतिम फेरीत जर्मनीकडून पराभूत झाल्यानंतर सॅबेल्ला अॅलेजांड्रो यांची हकालपट्टी करून मार्टिनो यांच्याकडे प्रशिक्षकपदाची जबाबदारी सोपवण्यात आली होती . त्यांच्या मार्गदर्शनाखाली अर्जेटिनाने सलग दोन वेळा कोपा अमेरिका स्पध्रेच्या अंतिम फेरीत प्रवेश केला आणि त्यांना उपविजेतेपदावरच समाधान मानावे लागले .


देशातच नव्हे , परदेशातही लोकप्रिय झालेल्या प्रो - कबड्डी लीगमध्ये अठ्ठावीस पंचांपैकी राज्यातून एकमेव महिला पंचाची निवड झाली आहे . ती धनश्री जोशी यांची . पुणेकर असलेल्या जोशींचा प्रवास मैदानावरून आता आंतरराष्ट्रीय स्तरावर झाला आहे . पंच म्हणून करिअरही करता येते , यावर त्यांचा ठाम विश्वास आहे . प्रो कबड्डी लीगच्या सहाव्या सत्रात एकूण २८ पंच आहेत . त्यात ६ महिलांचा समावेश असून त्यातील जोशी या वर्षी निवडल्या गेलेल्या एकमेव पंच आहेत . अप्पर इंदिरानगर भागात राहणाऱ्या जोशी या कब्बड्डीपटू आहेत . मात्र दहा वर्षांपूर्वी पंच म्हणून त्यांनी करिअरची सुरवात केली . त्यासाठी परीक्षाही दिल्या अन् आता त्यांनी प्रो - लीगपर्यंत मजल मारली आहे . त्यासाठी फेब्रुवारीमध्ये चाचणी झाली . त्यासाठी राज्यातून ५० पंच आले होते . त्यातून जोशी यांच्यासह दोघांची निवड झाली . हुजूरपागेत शालेय शिक्षण घेत असतानाच जोशी यांना कबड्डीच्या मैदानाची गोडी लागली ती आजतागायत कायम आहे . महाविद्यालय , क्लब , राज्याच्या संघात समावेश झाल्यावर त्यांनी २००८ मध्ये पंच म्हणून करिअरला सुरवात केली . परीक्षा देत अधिकृत पंच झाल्यावर राज्यस्तरावरील अनेक स्पर्धांत त्या सहभागी झाल्या आहेत . आता आशियायी , राष्ट्रकुल , आणि ऑलिंपिक स्पर्धेत सहभागी होण्यासाठी त्यांची तयारी सुरू आहे . जोशी यांचे प्रशिक्षक योगेश यादव म्हणाले , ‘‘खेळावरील प्रेमामुळेच धनश्रीने पंच म्हणून करिअर करण्याचे ठरविले अन् त्याचा पाठपुरावा केला . त्यामुळेच प्रो - लीगसाठी तिची निवड झाली आहे . ’’ या स्पर्धेत राष्ट्रीय - आंतरराष्ट्रीय खेळाडू आहेत . अनेक तज्ज्ञ पंचही आहेत . त्यांच्यासमवेत सहभागी होताना मनावर दडपण आले होते . परंतु , कबड्डीच्या अभ्यासामुळे पंच म्हणून काम करताना ते दूर झाले . लाइव्ह प्रक्षेपण होत असलेल्या या स्पर्धेचा अनुभव मोठा आहे . - धनश्री जोशी , पंच , प्रो - कबड्डी लीग


श्रद्धा कपूर आणि फरहान अख्तर " रॉक ऑन 2 ' च्या निमित्ताने पहिल्यांदा मोठ्या पडद्यावर एकत्र आले . त्यानंतर त्यांच्यातील प्रेमप्रकरणाच्या बातम्या व्हायरल झाल्या . दोघे लिव्ह इन रिलेशनशिपमध्ये राहत असल्याच्या चर्चाही रंगल्या . खरं - खोटं माहीत नाही ; पण त्यानंतर फरहानचा घटस्फोट झाल्याने त्याची ब्रेकिंग न्यूज झाली . " रॉक ऑन 2 ' नंतर श्रद्धा मोहित सुरीच्या चित्रपटात काम करणार असून , त्यात फरहान तिचा हिरो असेल , अशीही चर्चा रंगली होती . श्रद्धाने या आधी " आशिकी 2 ' साठी मोहितबरोबर काम केलंय . 1979 मध्ये प्रदर्शित झालेला हॉलीवूडपट " चॅम्प ' चा मोहित रिमेक करतोय आणि त्यात त्याच्या आयुष्यातीलही काही प्रसंग दाखविण्यात येणार आहेत , अशी चर्चा आहे . श्रद्धाचा " हसिना - द क्वीन ऑफ मुंबई ' चित्रपट 18 ऑगस्टला प्रदर्शित होईल . त्यात पुन्हा एकदा श्रद्धा आणि फरहानची केमिस्ट्री पाहायला मिळणार आहे . साहजिकच त्यांच्या प्रेमाची चर्चा नव्याने रंगेल . . .


अमेरिकेचे माजी राष्ट्राध्यक्ष बराक ओबामा यांनी दिलवाले दुल्हनिया ले जायेंगे या सिनेमातील नावाजलेला डायलॉग म्हटल्यावर बॉलिवूडचा किंग शाहरुख खान याने आता आपली प्रतिक्रिया दिली आहे . झी टीव्हीवर सुरु असलेल्या यारों की बारात या चॅट शोमध्ये अनुष्का शर्मा आणि शाहरुख खान आले होते . हा शो रविवारी १३ नोव्हेंबरला रात्री ८ वाजता पाहता येणार आहे . या शोमध्ये दोन्ही कलाकार कसे भेटले आणि नंतर कसे मित्र बनले याचे किस्से त्यांनी सांगितले . त्यानंतर दोघंही एकमेकांची गंमतीशीर किस्से सांगून पाय ओढताना दिसले . त्या दोघांनी एकमेकांच्या चांगल्या गुणांबद्दलही चर्चा केली . या शो दरम्यान दोघांनी वेगवेगळ्या खेळात सहभाग घेऊन आपल्या मैत्रीची परिक्षाही घेतली . अमेरिकेचे माजी राष्ट्राध्यक्ष बराक ओबामा जेव्हा भारतात आले होते , तेव्हा त्यांनी एका सार्वजनिक सभेमध्ये शाहरुखचा सिनेमा दिलवाले दुल्हनिया ले जायेंगे यातील ‘बड़े बड़े देशों में छोटी छोटी बातें होती रहती हैं । ’ हा संवाद म्हटला होता . जेव्हा शाहरुखला याबाबत विचारले तेव्हा तो म्हणाला की तो एक अविस्मरणीय क्षण होता , पण त्यांची संवाद फेकण्याची शैली अजून चांगली होऊ शकली असती , असं तो म्हणाला . अनुष्का यावेळी म्हणाली की , शाहरुखने आपल्या शरीरावरील दुखापतींकडे लक्ष दिलं पाहिजे . यावेळी तिने जब तक है जान सिनेमाच्या चित्रिकरणावेळचा एक किस्सा सांगितला . तेव्हा शाहरुख आपल्या गुडघ्याला झालेल्या दुखापतीमध्येही कडकडीत थंडीत सकाळी लवकर उठायचा आणि सगळं काही विसरुन स्टंट करायचा . यामुळे त्याची तब्येत अजून बिघडायची . तर दुसरीकडे शाहरुखच्या मते , अनुष्काने वेळ पाळणं थोडं कमी केलं पाहिजे . यामुळे सेटवर असताना ती नेहमी लवकर यायची आणि शाहरुखला उशीर झाल्यावर त्याला त्या गोष्टीची लाज वाटायची . या कार्यक्रमामध्ये दोघांनी पोल डान्सपासून , अंडी फोडण्यासारखे अतरंगी खेळही खेळले . तसेच नाचो रे नाचो या गाण्यावर नृत्यही केले . दोघांनी यावेळी आपल्या आयुष्याशी निगडीत काही गोष्टींचा खुलासाही केला . अनुष्काने सांगितले की , शाहरुखला जेव्हा ती पहिल्यांदा भेटली होती , तेव्हाच ती त्याच्याकडे आकर्षित झाली होती . खरंतर तेव्हा तिला त्याचा परफ्यूम जास्त आवडला होता . तेव्हा शाहरुख एका फॅशन शोमध्ये शो स्टॉपर बनला होता . ‘ओम शांति ओम’च्या टीमसोबत आला होता . त्या शोमध्ये अनुष्काने मॉडेलिंग केले होते . त्याची एक चाहती असण्यापासून ते त्याच्यासोबत काम करेपर्यंतच्या या प्रवासात दोघंही फार चांगले मित्र बनले .


‘फ्लिपकार्ट बिग शॉपिंग डेज’ सेल सुरू झाला आहे . या सेलमध्ये स्मार्टफोन्स , इलेक्ट्रॉनिक उपकरणं आणि अन्य अनेक वस्तूंवर विविध ऑफर मिळत आहेत . आजपासून ( दि . 6 ) 8 डिसेंबरपर्यंत हा सेल असेल . या सेलसाठी फ्लिपकार्टने एचडीएफसी बँकेशी भागीदारी केली आहे . एचडीएफसी बँकेच्या डेबिट अथवा क्रेडिट कार्डद्वारे खरेदी केल्यास 10 टक्के सूट मिळेल . याशिवाय , फ्लिपकार्टवर एक्सचेंज डिस्काउंट , डिस्काउंट बायबॅक ऑफर , मोबाइल प्रोटेक्शन प्लान यांसार्ख्या ऑफरही आहेत . फ्लिपकार्ट सेल ऑफर – शाओमी पोको एफ1 या स्मार्टफोनचे सर्व व्हेरिअंट्स सेलमध्ये विक्रीसाठी उपलब्ध असणार आहेत . 6 जीबी रॅम , 64 जीबी स्टोरेज व्हेरिअंट 20,999 रुपयांऐवजी 19,999 रुपयांमध्ये . तर , 6 जीबी रॅम , 128 जीबी स्टोरेज व्हेरिअंट 23,999 रुपयांऐवजी 21,999 रुपयांत खरेदीसाठी उपलब्ध असेल . याशिवाय , पोको एफ1 या स्मार्टफोनचं 8 जीबी रॅम , 256 जीबी स्टोरेज वेरिअंट 29,999 रुपयांऐवजी 25,999 रुपयांत खरेदी करता येईल . फ्लिपकार्ट सेलमध्ये रियलमी सी1 स्मार्टफोनवर एक हजार रुपयांची सूट मिळत असून हा फोन 7,499 रुपयांत खरेदी करता येईल . तर , रियलमी 2 स्मार्टफोन 9,990 रुपयांऐवजी 9,499 रुपयांत , तर रियलमी 2 प्रो 14,990 रुपयांऐवजी 13,990 रुपयांमध्ये खरेदीसाठी उपलब्ध आहे . काही दिवसांपूर्वीच लाँच झालेला झेनफोन लाइट एल1 केवळ 4 हजार 999 रुपयांमध्ये उपलब्ध आहे . तसंच , मोटोरोला वन पावर हा स्मार्टफोन या सेलमध्ये 14 हजार 999 रुपयांमध्ये खरेदी करण्याची संधी आहे .


सिमोना हॅलेपचे स्वप्न भंगले जागतिक क्रमवारीतील अव्वल स्थानाबरोबरच ग्रँड स्लॅम विजेतेपदावर मोहोर नोंदवण्याचे स्वप्न सिमोना हॅलेपला साकार करता आले नाही . उत्कंठापूर्ण लढतीत कॅरोलीन वोझ्नियाकी या डॅनिश खेळाडूने तिला ७ - ६ ( ७ - २ ) , ३ - ६ , ६ - ४ असे हरवले आणि पहिले ग्रँड स्लॅम विजेतेपदाचे ध्येय साकार केले . जागतिक क्रमवारीतील पहिल्या दोन मानांकित खेळाडूंमधील चुरशीच्या लढतीमुळे चाहत्यांना अव्वल दर्जाच्या खेळाचा निखळ आनंद घेता आला . दोन तास ४९ मिनिटे चाललेल्या या सामन्यात शेवटच्या क्षणापर्यंत विलक्षण चुरस पाहावयाला मिळाली . दोन्ही खेळाडूंना वैद्यकीय मदत घ्यावी लागली . तरीही दोन्ही खेळाडूंनी फोरहँड व बॅकहँड परतीचे फटके , व्हॉलीज , नेटजवळून प्लेसिंग , अचूक सव्र्हिस असा बहारदार खेळ केला . वोझ्नियाकीने पहिल्या सेटमध्ये पासिंग शॉट्सची नजाकत दाखवीत सव्र्हिसब्रेकसह ४ - २ अशी आघाडी मिळवली . तिने दुहेरी हाताने बॅकहँड परतीच्या फटक्यांचा सुरेख खेळ केला . तथापि , नवव्या गेममध्ये हॅलेपनेदेखील तसेच फटके मारत सव्र्हिसब्रेक मिळवला . दोन्ही खेळाडूंनी त्यानंतर आपापल्या सव्र्हिस राखल्यानंतर ६ - ६ अशी बरोबरी झाली . त्यामुळे टायब्रेकरचा उपयोग करण्यात आला . त्यामध्ये हॅलेपला आपल्या खेळावर अपेक्षेइतके नियंत्रण ठेवता आले नाही . टायब्रेकर ७ - २ असा सहज घेत वोझ्नियाकीने पहिला सेट जिंकला . पहिला सेट गमावल्यानंतरही हॅलेपने जिद्द सोडली नाही . दुसऱ्या सेटमध्ये तिने क्रॉसकोर्ट फटक्यांचा अप्रतिम खेळ केला . विशेषतः तिने दोन्ही कॉर्नरजवळ फटके मारत वोझ्नियाकीची दमछाक करण्यावर भर दिला . आठव्या गेमच्या वेळी वोझ्नियाकीने सव्र्हिसबाबत केलेल्या चुका तिच्या पथ्यावर पडल्या . हा सव्र्हिसब्रेक मिळवीत हॅलेपने ५ - ३ अशी आघाडी घेतली . खरंतर या गेमच्या वेळी तिचा डावा पाय दुखत होता . तरीही तिने त्याकडे दुर्लक्ष करीत सव्र्हिसब्रेकपाठोपाठ स्वतःची सव्र्हिस राखली आणि हा सेट घेतला . त्यामुळे सामन्यात १ - १ अशी बरोबरी झाली . तिसरा सेट कमालीचा रंगतदार झाला . दोन्ही खेळाडूंनी एकमेकांच्या सव्र्हिसब्रेक करण्याचीच रणनीती वापरली . वोझ्नियाकीने दुसऱ्या , चौथ्या व आठव्या गेमच्या वेळी सव्र्हिसब्रेक मिळवला . हॅलेपने तिसऱ्या व पाचव्या गेमच्या वेळी सव्र्हिसब्रेक मिळविला . हॅलेपने फोरहँड फटक्यांवर भर दिला . वोझ्नियाकीने फोरहँडबरोबरच बॅकहँडच्याही फटक्यांवर भर दिला . हॅलेपने सव्र्हिसब्रेक मिळवीत ४ - ३ अशी आघाडी मिळवली होती , मात्र नंतर तिला सव्र्हिस राखता आली नाही . दहाव्या गेममध्ये वोझ्नियाकीला महत्त्वपूर्ण सव्र्हिसब्रेक मिळाला . त्याचा पुरेपूर लाभ वोझ्नियाकीने ही गेम घेत अजिंक्यपदावर आपले नाव कोरले . ग्रँड स्लॅमचे विजेतेपद मिळवणे हे प्रत्येकाचे स्वप्न असते . हे स्वप्न साकार करण्यासाठी मी खूप मेहनत केली होती . डब्ल्यूटीएच्या अंतिम स्पर्धेत विजेतेपद मिळविल्यामुळे माझा आत्मविश्वास उंचावला होता . हॅलेपने सुरेखच खेळ केला . पाय दुखत असूनही तिने दिलेली लढत खरोखरीच कौतुकास्पद आहे . – कॅरोलीन वोझ्नियाकी ग्रँड स्लॅमच्या अंतिम फेरीत यश मिळवण्यासाठी शंभर टक्के तंदुरुस्ती असणे अनिवार्य असते , मात्र मी अपेक्षेइतकी तंदुरुस्त नव्हते . दुसऱ्या सेटमध्ये माझ्या पायात खूप वेदना होत होत्या . हा सेट संपल्यानंतर मी वैद्यकीय मदत घेतली तरीही थोडय़ाशा वेदना होत होत्या . अर्थात वोझ्नियाकीने खूपच बहारदार खेळ केला . – सिमोना हॅलेप फेडररच्या विक्रमीमार्गात चिलिच ! नोव्हाक जोकोव्हिच , राफेल नदाल , स्टॅनिस्लास वॉवरिंका . . जेतेपदाच्या शर्यतीतील प्रबळ दावेदार माघारी परतले असताना ३६ वर्षीय रॉजर फेडररने कमालीचे सातत्य राखताना ऑस्ट्रेलियन खुल्या टेनिस स्पर्धेच्या अंतिम फेरीत प्रवेश केला . सर्वाधिक १९ ग्रँड स्लॅम नावावर असलेल्या फेडररला आणखी एक जेतेपद नावावर करण्याची संधी आहे आणि त्याच्या या विक्रमी मार्गात क्रोएशियाच्या मरीन चिलिचचा अडथळा आहे . स्वित्झर्लंडमच्या फेडररची ही ३०वी ग्रँड स्लॅम अंतिम लढत असून त्याला ऑस्ट्रेलियन खुल्या स्पर्धेचे सहावे जेतेपद जिंकण्याची संधी आहे . जागतिक क्रमवारीत अव्वल स्थानावर असलेला नदाल , ऑस्ट्रेलियन स्पर्धेची सहा जेतेपद पटकावणारा जोकोव्हिच आणि माजी विजेता वॉवरिंका यांना दुखापतीमुळे स्पर्धेत पराभवाचा सामना करावा लागला . २०१४च्या अमेरिकन खुल्या स्पर्धेच्या जेतेपदानंतर चिलिच दुसऱ्या ग्रँड स्लॅम जेतेपदासाठी उत्सुक आहे . २०१७च्या विम्बल्डन स्पर्धेच्या अंतिम फेरीत त्याला फेडररकडून हार मानावी लागली होती . त्याची परतफेड करण्याची चिलिचला संधी आहे . याही स्पर्धेत एकही सेट न गमावता मी घोडदौड राखली आहे . अंतिम लढतीतही सातत्य राखेन , अशी आशा करतो . चिलिचविरुद्धची लढत सोपी नक्की नसेल . अमेरिकन स्पर्धेच्या जेतेपदाने त्याला आत्मविश्वास दिलाच आहे . त्यामुळे त्याच्याकडून कडवी टक्कर मिळेल . – रॉजर फेडरर ती पूर्णपणे तंदुरूस्त आहे . या स्पर्धेत मला काही सामन्यांत तीन तासाहूंन अधिक काळ खेळावे लागले . आत्तापर्यंतची वाटचाल सुरेख झालेली आहे . त्यामुळे अंतिम लढतीत तसाच खेळण्याचा प्रयत्न असेल . फेडररसारख्या अनुभवी खेळाडूविरुद्ध खेळताना चुका न करण्यावर भर असेल . – मरीन चिलिच


बाबा रामदेव यांच्या पतंजली कंपनीने आता टेलिकॉम क्षेत्रात प्रवेश केला आहे . विविध बिस्कीटपासून मॅगीपर्यंत अनेक खाद्यपदार्थ , किराणा मालातील पदार्थ , औषधी उत्पादने यानंतर आता पतंजलीने आपली सिमकार्ड बाजारात आणली आहेत . विशेष म्हणजे यासाठी कंपनीने सार्वजनिक क्षेत्रातील टेलिकॉम कंपनी असलेल्या बीएसएनएलशी करार केला आहे . आज हरिद्वारमध्ये या सिमकार्डचे अनावरण करण्यात आले . या सिमकार्डला स्वदेशी समृद्धी सिमकार्ड असे नाव देण्यात आले आहे . आता सुरुवातीच्या टप्प्यात या सिमकार्डचा वापर पतंजलीचे कर्मचारी आणि अधिकारी यांना करता येणार आहे . त्यानंतर हे कार्ड सामान्य ग्राहकांसाठी उपलब्ध होणार आहे . यातील आणखी एक खास बाब म्हणजे सिमकार्ड घेणाऱ्या ग्राहकांना पतंजलीच्या इतर उत्पादनांवर १० टक्के डिस्काऊंट मिळणार आहे . या सिमकार्डसाठी आकर्षक प्लॅनही तयार करण्यात आला आहे . १४४ रुपयांच्या रिचार्जवर देशभर अनलिमिटेड कॉल्सबरोबरच २ जीबी डेटा देण्यात येणार आहे . याशिवाय १०० मेसेज मोफत मिळू शकतील . पतंजलीकडून आपल्या युजर्सना आरोग्य , अपघात आणि जीवन विमा मिळणार आहे . यामध्ये २ . ५ लाख रुपयांचा आरोग्य विमा , ५ लाख रुपयांचा जीवन विमा देण्यात येणार असल्याचे कंपनीने जाहीर केले आहे . रस्ते अपघातातही या विम्याचा लाभ मिळू शकेल असे कंपनीने स्पष्ट केले आहे . बीएसएनएल आणि पतंजली या दोन्ही कंपन्या देशाच्या भल्यासाठी काम करत असल्याने हे संपूर्णपणे स्वदेशी नेटवर्क असल्याचे बाबा रामदेव यावेळी म्हणाले . देशभरात असणाऱ्या बीएसएनएलच्या ५ लाख काऊंटर्सवर लोकांना थोड्याच दिवसांत पतंजलीचे स्वदेशी समृद्धी कार्ड खरेदी करता येईल . त्यामुळे टेलिकॉम मार्केटमध्ये असलेली सध्याची स्पर्धा आणखी तीव्र होणार असल्याची शक्यता नाकारता येत नाही .


बी टाउनची लीला , मस्तानी अशा अनेक नावांनी ओळखली जाणारी अभिनेत्री दीपिका पदुकोण आता लवकरच सलमान खानसोबत त्याच्या आगामी ‘ट्युबलाइट’ चित्रपटामध्ये दिसणार आहे . सलमान खानच्या बहुचर्चित ‘बजरंगी भाईजान’ या चित्रपटाचा दिग्दर्शक कबीर खान ‘ट्युबलाइट’ या चित्रपटाचेही दिग्दर्शन करणार आहे . हा चित्रपट कबीरचा आतापर्यंतचा सर्वाधिक महत्त्वाकांक्षी चित्रपट असल्याचे म्हटले जातेय . चित्रपटाच्या निमित्ताने सलमान खान पहिल्यांदाच लडाख येथे शूटींग करत आहे . हॉलीवुडमध्ये पदार्पणाच्या तयारीत व्यस्त असणारी अभिनेत्री दीपिका पदुकोण पहिल्यांदाच या चित्रपटाच्या निमित्ताने सलमान खानसह एकाच चित्रपटाच दिसणार आहे , अशी माहिती सुत्रांकडून मिळत आहे . दीपिका इतर चित्रपटांच्या चित्रीकरणात व्यस्त असल्यामुळे ते काम संपवून त्यानंतर ती चित्रपटाच्या चित्रीकरणासाठी उपस्थित राहणार आहे , आशीही माहिती सुत्रांनी दिली आहे . त्यामुळे जर असे झाले तर सिनेरसिकांना एका नव्या आणि बहुप्रतिक्षित जोडीला एकत्र पाहण्याची संधी मिळणार आहे . सूत्रांनी दिलेल्या माहितीनुसार , चित्रपटातील सर्व कलाकार आणि टीम जवळपास महिनाभर लडाख येथे शूटींग करणार आहेत . बजरंगी भाईजानच्या वेळी सलमानने पहिल्यांदाच काश्मिरमध्ये शूटींग केले होते . त्यावेळी काश्मिरच्या सौंदर्याने तो भारावून गेला होता . ट्युबलाइट हा चित्रपट चीन आणि भारतात झालेल्या युद्धावर आधारित आहे . तर याची कथा एक सामान्य माणूस आणि लहान चीनी मुलगी यांच्याभोवती फिरेल . या चित्रपटात सलमानचा लहान भाऊ आणि अभिनेता सोहेल खानदेखील झळकणार आहे .


बँक आणि वित्तीय संस्था ग्राहकाला सर्वोत्तम व्याजदराने कर्जे देताना ग्राहकामध्ये क्रेडिट स्कोअरचा शोध घेतात . मालमत्ता , कार खरेदी किंवा इतर कोणतीही मोठी खरेदी करताना किंवा आणीबाणीच्या प्रसंगांचा सामना करताना चांगला क्रेडिट स्कोअर उपयोगी येतो . मुख्य म्हणजे हा स्कोअर म्हणजे कर्जदाराची पत सांगणारा प्रमुख दुवा असतो . तुमचा क्रेडिट स्कोअर क्रेडिट रेटिंग एजन्सीकडून मोजला जातो . या एजन्सीज् भारतीय रिझर्व्ह बँकेच्या अखत्यारीत काम करतात . हा स्कोअर म्हणजे तुमच्या कर्जासाठीच्या पात्रतेची पावती असते . आता हप्ते भरण्यास उशिर झाला असल्यास किंवा दीर्घकाळपर्यंत थकबाकी राहिल्यास तुमचा क्रेडिट स्कोअर कमी होतो . पण यासाठी घाबरू नका तर तुम्ही हा स्कोअर वाढविण्यासाठी काय करू शकता याचा विचार करा . पाहूयात त्याचेच काही उपाय… तुमच्या क्रेडिट हिस्टरीकडे लक्ष द्या सुरुवातीला तुम्ही तुमच्या क्रेडिट हिस्टरीचा संपूर्णपणे आढावा घेणे महत्त्वाचे असते . तुमचा स्कोअर कमी होण्याची कारणे शोधून काढा . बऱ्याचदा कर्जाचा भरणा करण्यात झालेल्या विलंबामुळे हे घडत असते . तुम्हाला कर्ज देणाऱ्या संस्थेने दिलेल्या चुकीच्या माहितीमुळेही हे घडू शकते . अशाप्रकारे चुकीची माहिती दिली असेल , तर तुम्ही क्रेडिट ब्युरोशी संपर्क साधून त्यात दुरुस्ती करून घ्या . कारण तुम्हाला कर्ज देणाऱ्या संस्थेने शेअर केलेल्या डेटाच्या आधारेच तुमचा रिपोर्ट पडताळून पाहिला जातो . जर शेअर केलेला डेटा कोणत्याही कारणामुळे चुकीचा असेल , तर त्याचा परिणाम तुमच्या स्कोअरवर होतो . लोन म्हणून घेतलेली रक्कम वेळेवर भरा तुमचा क्रेडिट स्कोअर चांगला ठेवण्यासाठी तुम्ही घेतलेले कर्ज आणि क्रेडिट कार्डची बिले वेळेवर आणि पूर्णपणे भरणे महत्त्वाचे आहे . क्रेडिट कार्डचे बिल थकलेले असल्यास खूप मोठ्या दराने दंडासहित व्याज भरावे लागेलच , शिवाय तुमचा क्रेडिट स्कोअरही कमी होईल . तुमचा क्रेडिट युटिलायझेशन रेशो कमी ठेवा तुम्ही जरी तुमची देयके वेळेवर भरीत असलात आणि तरीही तुमचा क्रेडिट युटिलायझेशन रेशो उच्च असेल , तर तुमचा क्रेडिट स्कोअर वाईट दिसू शकतो . क्रेडिट युटिलायझेशन रेशो म्हणजे सर्व क्रेडिट कार्ड्स मिळून जी उधारीची मर्यादा ( क्रेडिट लिमिट ) असते , त्याच्या तुलनेत येणे बाकी असलेली उधारीची रक्कम ( क्रेडिट बॅलन्स ) . यामध्ये तुम्ही एकतर तुमच्या क्रेडिट कार्ड प्रोव्हायडरला तुमचे क्रेडिट लिमिट वाढवायला सांगू शकता किंवा तुमचे खर्च वेगवेगळ्या कार्डामध्ये विभागून करु शकता . कर्जासाठी आणि क्रेडिट प्रॉडक्टसाठी वारंवार अर्ज करू नका तुम्ही जर कर्जासाठी किंवा क्रेडिट कार्ड अकाऊंटसाठी वारंवार अर्ज करीत असलात , तर कर्ज देणारी संस्था तुमचा क्रेडिट स्कोअर तपासून पाहते . खूप वेळा तपासून पाहिल्याने तुमचा क्रेडिट स्कोअर कमी होऊ शकतो . तुम्हाला तुमचा क्रेडिट स्कोअर ऑनलाईन मोफत तपासून पाहता येऊ शकतो . कर्ज घेणे संपूर्णपणे टाळू नका तुम्हाला कदाचित असे वाटत असेल की , मुळातच कर्ज घेणे टाळल्याने तुम्ही मजबूत स्वतंत्र बनाल . तर असे केल्याने तुमच्याकडे क्रेडिट हिस्टरी तयारच होणार नाही . त्यामुळे कर्ज घ्यायला घाबरू नका . तुम्ही क्रेडिट कार्डने सुरुवात करू शकता आणि त्याच्या साह्याने छोटे छोटे व्यवहार करू शकता . वेळीच परतफेड करून क्रेडिट कार्डचा नियमित , शिस्तबद्ध वापर केल्याने खरे म्हणजे तुम्हाला खूप चांगला क्रेडिट स्कोअर प्राप्त होऊ शकतो . आदिल शेट्टी सीईओ , बँकबझार


आत्ताच्या अनेक करांमधून सुटका करत एकच सोपी - सरळ आणि सर्वाना सरसकट लागू होईल , अशी सुटसुटीत कररचना असावी ही चित्रपटसृष्टीची कित्येक वर्षांची मागणी होती . त्यामुळे ‘जीएसटी’ कधी लागू होईल , कशा स्वरूपाचा असेल , याकडे सगळ्यांच्या नजरा लागलेल्या होत्या . मात्र चित्रपट उद्योगाला चैनीच्या गोष्टींचा दर्जा देत सरसकट २८ टक्के कर जाहीर झाल्यानंतर एकच गोंधळ उडाला . चर्चा , वाद - विवाद , विनंत्या यानंतर ‘जीएसटी परिषदे’ने चित्रपटांच्या तिकिटावरील कररचनेत बदल केले . शंभर रुपयाखालील तिकिटांना १८ टक्के आणि त्यापेक्षा जास्त किमतीच्या तिकिटांना २८ टक्के जीएसटी लागू होईल , अशी घोषणा झाल्यानंतर सुटकेचा श्वास टाकण्याऐवजी ‘कालचा गोंधळ बरा होता . . ’ अशी चित्रपट उद्योगाची अवस्था झाली आहे . . शंभर रुपयाखालील तिकिटांना १८ टक्के आणि त्यापेक्षा जास्तीच्या तिकिटांवर २८ टक्के ‘जीएसटी’ लागू करण्याच्या निर्णयामुळे समस्या सुटण्याऐवजी एकपडदा चित्रपटगृहांना याचा फायदा होईल आणि मल्टिप्लेक्सना तोटा सहन करावा लागेल , अशाप्रकारची चर्चा सुरू झाली असून एकपडदा चित्रपटगृहे विरुद्ध मल्टिप्लेक्स असे चित्र रंगवले जात आहे . प्रत्यक्षात दोन्ही प्रकारच्या चित्रपटगृहांना याचा फटका बसणार आहे , असे चित्रपटगृह मालकांचे म्हणणे आहे . सध्या देशभरात ८ , ५०० ते ९ हजार चित्रपटगृहे आहेत ज्यापैकी ७५ टक्के चित्रपटगृहे ही एकपडदा चित्रपटगृहे आहेत . मात्र एकपडदा असली तरी प्रत्येक ठिकाणी चित्रपटाचे तिकीट शंभर रुपयाच्या खाली असेलच असे नाही . उलट अनेक एकपडदा चित्रपटगृहांमध्ये शंभर ते दीडशे रुपयांदरम्यान तिकीट विक्री केली जाते . त्यामुळे या निर्णयाचा फायदा होण्यापेक्षा तोटाच जास्त असून सरसकट सगळ्याच तिकिटांच्या दरावर १८ टक्के जीएसटी लावला पाहिजे , अशी मागणी ‘मुक्ता ए २’ , ‘आयनॉक्स’ , ‘पीव्हीआर’सारख्या अग्रणी चित्रपटगृह समूहांनी केली आहे . या निर्णयाविरोधात देशभरातील चित्रपटगृह मालकांनी संपाचे हत्यार उपसण्याचेही ठरवले आहे . मात्र ‘जीएसटी’चा हा गोंधळ केवळ तिकीट दरांपुरता नाही तर त्यात अनेक घटक अंतर्भूत असून त्याच्या एकूणच रचना आणि वसुली प्रक्रियेबाबत अनिश्चितता आहे . त्यामुळे तूर्तास तरी ‘जीएसटी’ कशापद्धतीने आकारला जाणार आहे हे चित्र स्पष्ट होईपर्यंत थांबण्याचा निर्णय चित्रपटगृह मालकांनी घेतला असल्याचे एकपडदा चित्रपटगृह संघटनेचे अध्यक्ष नितीन दातार यांनी सांगितले . जीएसटीचा विचार करताना देशव्यापी विचार करावा लागत असून यात चित्रपट वितरक आणि प्रदर्शक दोघांनाही वेगवेगळ्या प्रकारे सामोरे जावे लागणार असल्याचे दातार यांनी स्पष्ट केले . ‘चित्रपट प्रदर्शक आणि वितरकांना दोन करांचा प्रामुख्याने विचार करावा लागतो . यात एक आहे तो केंद्र सरकारचा ‘जीएसटी’ म्हणजे आत्ताचा ‘ट्रान्सफर ऑफ कॉपीराइट अॅक्ट’ आहे . जो आधी दुरुस्त केला होता आणि त्यात चित्रपट वितरक - प्रदर्शक यांना सूट दिली होती . आता तो पुन्हा आणला आहे . त्याच्यावर केंद्र सरकारचा बारा टक्के कर आहे . म्हणजे वितरक जेव्हा प्रदर्शकाचं चलन बनवतो तेव्हा उदाहरण घ्यायचं झालं तर लाख रुपयांच्या शेअरमध्ये दोघांना पन्नास - पन्नास हजार मिळाले पाहिजे . वितरक त्या चलानमध्ये आपल्या उत्पन्नात बारा टक्के कर वसूल करेल . म्हणजे तेवढी किंमत वितरकांना प्रदर्शकाला द्यावी लागेल . ‘ट्रान्सफर ऑफ कॉपीराइट’चा जो कर आहे तो कसा वसूल करायचा त्याबद्दलचे धोरणही स्पष्ट झालेले नाही . म्हणजे मनोरंजन करातून वसूल करायचा की केंद्र सरकारचे इतर कर आहेत त्यातून करायचा हे कळायला मार्ग नाही . कारण प्रदर्शक तो कर ग्राहकाकडून वसूल करू शकत नाही . त्यामुळे हा कराचा बोझा चित्रपटगृहावर येता कामा नये , याचीही काळजी घ्यायली हवी , ’ अशी माहिती दातार यांनी दिली . केंद्र सरकारच्या कराबरोबरच राज्या - राज्यात जी करआकारणी केली जाते तीही चित्रपटसृष्टीेची वेगळी डोकेदुखी आहे . ‘एसजीएसटी’ ( स्टेट गुड्स अँड सव्र्हिस टॅक्स ) जो सध्या मनोरंजन कर म्हणून आकारला जातो तो लोकसंख्येच्या आधारे वेगवेगळ्या ठिकाणी वेगवेगळा आहे . काही ठिकाणी हा १५ टक्के आहे , २७ टक्के , ३१ टक्के आणि महानगरपालिकेच्या क्षेत्रात ४० आणि ४५ टक्के आहे . या नव्या कररचनेला सामोरे जाताना चित्रपटगृहांना प्रत्येक तिकिटामागे जे सेवाशुल्क मिळत होते त्याला मुकावे लागण्याची भीती निर्माण झाली आहे . चित्रपटगृहांना मिळणारे सेवाशुल्क हे त्यांच्यासाठी जीवनवाहिनीसारखे असल्याचे दातार यांनी सांगितले . प्रत्येक तिकिटामागे चित्रपटगृहांच्या देखभालीसाठी म्हणून सात ते आठ रुपये सेवाशुल्काच्या रूपाने मिळतात . अनेक एकपडदा चित्रपटगृहे ही या आर्थिक गणितावर अवलंबून आहेत . मात्र हे सेवाशुल्क रद्द झाले तर अनेक एकपडदा चित्रपटगृहांना टाळे लावावे लागेल , अशी भीती व्यक्त केली जात आहे . केंद्र सरकारने १८ आणि २८ टक्के ही पुनर्रचना केली आहे त्यातून फारसं काही हाती लागणार नसल्याचं मल्टिप्लेक्स असोसिएशनचे अध्यक्ष दीपक अशर यांनी म्हटले आहे . मुंबईत ४५ टक्के मनोरंजन कर आहे . तो १८ टक्के झाला तरी शंभर रुपये तिकीट असेल तर १८ ते ४५ टक्क्य़ामधील तफावत आहे ती ग्राहकांकडून भरून घ्यावी लागेल . याचाच अर्थ निव्वळ नफ्यातही वाढ होणार नाही आणि जे मिळतंय त्यातील काही वाटा वितरकाला द्यावा लागणार असल्याने चित्रपटगृह मालकांसाठी हे तोटय़ाचे गणित ठरणार असल्याचे दातार यांनी स्पष्ट केले . याशिवाय , सरकार महापालिकेला मनोरंजन करवसुलीचे अधिकार देण्याबद्दल विचार करतंय . पालिका हा जो कर वसूल करणार तो मनोरंजन करावर लावणार आहे की कसं ? , हेही कळलेलं नाही . चित्रपटगृहांकडून पालिकेला असेही नानाविध करांचा भरणा केला जातो . मालमत्ता , जाहिरात , शोटॅक्स , परवाना कर अशा बऱ्याच गोष्टी आहेत . हा सगळाच एक घोळ होऊन बसला आहे , असे त्यांनी सांगितले . जीएसटीचा हा गोंधळ फक्त चित्रपटांच्या तिकिटांपुरता नाही तर तो चित्रपट निर्मितीच्या उद्योगालाच फटका देणारा असल्याचे मत निर्माता सिद्धार्थ रॉय कपूर यांच्यापासून अनेकांनी व्यक्त केले आहे . दाक्षिणात्य चित्रपटसृष्टीने तर याविरोधात कडक पावले उचलण्याचा निर्णय घेतला आहे . कारण याचा मोठा फटका हा प्रादेशिक चित्रपट निर्मितीला बसणार हे आधीच स्पष्ट झाले आहे . आज प्रादेशिक भाषेतील चित्रपट मग त्यात फक्त मराठी नाही , गुजराती , बंगाली , भोजपुरी . . यांचे वर्षांला बाराशे चित्रपट निघतात . फक्त हिंदीचा विचार केला तर वर्षांला साडेतीनशे - चारशे चित्रपट निघतात . यात मोठय़ा प्रमाणावर रोजगार देणारा जो गट आहे तो हा या प्रादेशिक चित्रपटांचा आहे . बाराशे चित्रपट म्हणजे टेक्निशिअन , आर्टिस्ट , स्टुडिओ , कॅ मेरा भाडय़ाने देणारे ही मोठी संख्या प्रादेशिक चित्रपट निर्मात्यांवर अवलंबून आहे . आपण नेहमी म्हणतो ‘दंगल’ने कमाई केली , शाहरुखचा चित्रपट मोठा धंदा करतो . पण असे तीन - चारच चित्रपट वर्षांला असतात . हे चित्रपट किती लोकांना रोजगार देतात . त्यामुळे मोठय़ा चित्रपटांना नाही तर छोटय़ा चित्रपटांना याचा फटका बसेल , असे दातार यांनी सांगितले . जुलै अखेपर्यंत जीएसटीबाबतीतले चित्र स्पष्ट होईल तोवर सरकारने कर वाढू देणार नसल्याचे आश्वासन चित्रपटगृह मालकांना दिले असल्याने सध्या तरी त्याची अंमलबजावणी होईपर्यंत वाट पाहण्याचा निर्णय चित्रपटगृह मालकांनी घेतला आहे .


आयसीसी महिलांच्या विश्वचषक स्पर्धेत मिताली राजच्या भारतीय संघाला पराभवाचा पहिला धक्का सहन करावा लागला आहे . दक्षिण आफ्रिकेने भारतावर ११५ धावांनी मात केली . या स्पर्धेत सलग ५ सामने जिंकत आलेल्या मिताली राजच्या भारतीय संघाला उपांत्य फेरीत आपली जागा नक्की करण्याची एक चांगली संधी होती , मात्र आफ्रिकेने भारतीय महिला संघाचे मनसुबे यशस्वी होऊ दिले नाहीत . प्रथम फलंदाजी करणाऱ्या आफ्रिकेच्या महिला संघाने २७३ धावांची मोठी धावसंख्या उभारली . यात लिझेल ली च्या तडाखेबंद ९२ तर डेन वॅन नाइकेर्क च्या ५७ धावांच्या खेळीने आफ्रिकेला मोठी धावसंख्या उभारायला मदत केली . अखेरच्या १० षटकांमध्ये भारतीय महिला गोलंदाजांनी तब्बल ७२ धावा देत आफ्रिकेच्या फलंदाजांना मोठी धावसंख्या उभारण्यामध्ये हातभारचं लावला . आफ्रिकेने दिलेल्या लक्ष्याचा पाठलाग करताना भारताची सुरुवात आश्वासक झाली नाही . आफ्रिकेच्या गोलंदाजांनी पहिलं षटक निर्धाव टाकलं . त्यानंतर पहिल्या दोन सामन्यांमध्ये धडाकेबाज खेळी करणाऱ्या स्मृती मंधानाने खणखणीत चौकार ठोकत डावाची चांगली सुरुवात केली . मात्र या सामन्यातही तिला मोठी धावसंख्या उभारण्यात अपयशचं आलं . सुरुवातीला बसलेल्या धक्क्यानंतर भारताचा संघ त्यातून सावरलाच नाही . ठराविक अंतराने भारतीय संघाच्या विकेट पडत राहिल्या . भारतीय संघाकडून आठव्या विकेटसाठी दिप्ती शर्मा आणि झुलन गोस्वामी यांनी सर्वाधीक भागीदारी केली . मात्र त्यांची खेळी भारताला विजय मिळवून देण्यास अयशस्वी ठरली .


नवनीत कौरची हॅट्ट्रिक ; जपानचा ४ - १ असा धुव्वा नवनीत कौरच्या हॅट्ट्रिकच्या जोरावर भारतीय महिला हॉकी संघाने आशियाई चॅम्पियन्स चषक स्पध्रेत जपानचा ४ - १ असा धुव्वा उडवून दमदार सलामी दिली . अनुपा बार्ला भारताच्या खात्यात एका गोलची भर घातली . भारतीय खेळाडूंनी सुरुवातीपासून सामन्यावर पकड घेतली होती . बचाव आणि आक्रमकता यांचा योग्य समतोल राखताना त्यांनी जपानचा बचाव खिळखिळीत केला . वंदना कटारिया आणि लिलिमा मिंझ यांनी जपानची बचावफळी भेदून गोल करण्याच्या संधी निर्माण करण्यात मोलाची भूमिका बचावली . वंदनाच्या पासवर नवनीतने ७व्या मिनिटाला भारताचे खाते उघडले . कर्णधार सुनीता लाक्राने बचावात चांगली कामगिरी बजावली . नवनीतने पुन्हा एकदा वंदनाच्या पासवर २५ यार्डावरून सुरेख गोल केला आणि भारताला २ - ० अशा आघाडीवर नेले . भारताने सामन्यावरील वर्चस्व कायम राखले आणि तिसऱ्या सत्रात तीन मिनिटांच्या कालावधीत त्यांना दोन पेनल्टी कॉर्नर मिळाले . मात्र दीप ग्रेस एक्का आणि गुरजीत कौर यांना त्यावर गोल करण्यात अपयश आले . जपाननेही तीन सलग पेनल्टी कॉर्नर कमावले , परंतु भारताची अनुभवी गोलरक्षक सविताने त्यांचे आक्रमण थोपवले . भारतासाठी तिसरा गोल अनुपाने केला . उदिताच्या अप्रतिम पासवर अनुपाने ५३व्या मिनिटाला भारताच्या खात्यात भर घातली . ५५व्या मिनिटाला नवनीतने वैयक्तिक हॅट्ट्रिक पूर्ण करताना भारताची आघाडी ४ - ० अशी मजबूत केली . जपानकडून ५८व्या मिनिटाला अकी यमाडाने एकमेव गोल केला . ‘‘या विजयाने पुढील सामन्यात आणखी चांगली कामगिरी करण्याचा आत्मविश्वास मिळाला आहे . मी प्रथमच सामन्यातील सर्वोत्तम खेळाडू ठरले आणि त्यामुळे माझ्यासाठी या आनंदाचे मोल अधिक आहे , ’’ असे नवनीत म्हणाली .


भारतीय संघात पदार्पण करणाऱ्या कुलदीप यादवच्या फिरकीने ऑस्ट्रेलियन संघाला ३०० धावांवर रोखले आहे . ऑस्ट्रेलियाचा संपूर्ण संघ ३०० धावांवर माघारी परतला असून दिवसअखेर भारतीय संघ फक्त एका षटकापुरता फलंदाजीसाठी मैदानात उतरला . भारताने पहिल्या षटकात एकही धावा केल्या नसून लोकेश राहुल आणि मुरली विजय ही जोडी मैदानात आहे . बॉर्डर - गावस्कर मालिकेतील चौथ्या आणि निर्णायक कसोटी सामन्याला शनिवारी सुरुवात झाली . नाणेफेक जिंकून ऑस्ट्रेलियाने प्रथम फलंदाजीचा निर्णय घेतला . खेळपट्टी बघून भारतीय संघात पाच गोलंदाजांचा समावेश करण्यात आला . कर्णधार अजिंक्य रहाणेचा विश्वास गोलंदाजांनीही सार्थ ठरवला . उमेश यादवने सलामीची जोडी फोडली . सलामीवीर मॅट रॅनशो स्वस्तात माघारी परतला . यादवने त्याला त्रिफळाचीत केले . यानंतर कर्णधार स्टीव्ह स्मिथने डेव्हिड वॉर्नरच्या साथीने संघाला सावरले . या दोघांनी शतकी भागीदारी करत संघाला सुस्थितीत नेले . ही जोडी भारतीय गोलंदाजांवर डोईजड ठरेल असे दिसत असतानाच कुलदीप यादव भारताच्या मदतीला धावून आला . कुलदीपने डेव्हिड वॉर्नरला ५६ धावांवर असताना बाद केले . वॉर्नर स्लीपमध्ये अजिंक्य रहाणेकडे झोल सोपवून माघारी परतला . त्यानंतर उमेश यादवने शॉन मार्शलाही अवघ्या चार धावांवर बाद करत ऑस्ट्रेलियाला तिसरा धक्का दिला . कुलदीपने पीटर हँड्सकॉम्ब आणि मॅक्सवेलचा अडथळा दूर केला आणि कांगारुंच्या भक्कम फलंदाजीला सुरुंग लागला . कर्णधार स्टीव्ह स्मिथने एकाकी झुंज देत कसोटी कारकिर्दीतील २० वे शतक ठोकले . स्मिथ १११ धावांवर असताना अश्विनने त्याला बाद केले . या मालिकेतील स्मिथचे हे तिसरे शतक होते . स्मिथ बाद झाल्यावर पॅट कमिन्सला कुलदीप यादवने बाद केले . कमिन्स २१ धावांवर बाद झाला . लागोपाठ धक्के बसल्यावरही मॅथ्यू वेडने दुसऱ्या बाजूने झुंजार खेळी करत संघाला २७५ चा पल्ला गाठून दिला . रविंद्र जाडेजाच्या फिरकीवर वेड ( ५७ धावा ) बाद झाला . वेड बाद झाल्यावर भारतीय गोलंदाजांनी तळाच्या फलंदाजांना झटपट गुंडाळले आणि अवघ्या ३०० धावांवरच कांगारुंचा डाव आटोपला . आता दुसऱ्या दिवशी भारतीय फलंदाजांच्या कामगिरीवर या कसोटीचे भवितव्य अवलंबून आहे . सामन्यांमधील रंगत , मैदानावरील आणि बाहेरील वादविवाद , आरोप - प्रत्यारोपाच्या फैरी , प्रतिमा डागाळण्यासाठी केले गेलेले प्रयत्न आदी गोष्टींमुळे भारत - ऑस्ट्रेलिया मालिकेने आधीच कळस गाठला आहे . तीन कसोटी सामन्यांच्या थरारानंतर मालिकेत १ - १ अशी उत्कंठा टिकून आहे . शनिवारी चौथ्या कसोटीत विजय मिळवून मालिकेवर कब्जा करण्याच्या इराद्याने भारतीय संघ मैदानात उतरला . विराट कोहली दुखापतीमुळे या सामन्याला मुकला आहे . त्याच्या जागी कुलदीप यादव या डावखुऱ्या फिरकी गोलंदाजाला संघात स्थान मिळाले . या संधीचे सोने करत कुलदीपने ६८ धावांमध्ये चार विकेट घेतल्या . तर उमेश यादवने दोन विकेट घेतल्या . आर . अश्विन , रविंद्र जाडेजा आणि भुवनेश्वर कुमारने प्रत्येकी एक विकेट घेतली . कोहलीच्या अनुपस्थितीत अजिंक्य रहाणेकडे संघाची धूरा सोपवण्यात आली होती .